(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΝΔ΄

Δευτέρα 11 Ιανουαρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας της Βουλευτού κ. Α. Καραμανλή, σελ.
3. Ανακοινώνεται ότι τη συνεδρίαση παρακολουθούν φοιτητές από το New York University και το Β' Γυμνάσιο Κιάτου, σελ.
4. Ανακοινώνεται η ομόφωνη απόφαση της Διάσκεψης των Προέδρων της 7ης Ιανουαρίου 2016, σύμφωνα με την οποία οι επίκαιρες ερωτήσεις που δεν συζητούνται λόγω κωλύματος Υπουργού, θα επαναπροσδιορίζονται για συζήτηση αυτομάτως σε επόμενη συνεδρίαση του Κοινοβουλευτικού Ελέγχου, χωρίς να είναι απαραίτητη, όπως γινόταν μέχρι τώρα, η επανακατάθεσή τους. Η ως άνω απόφαση δεν θα εφαρμόζεται όταν ο καθ’ ύλην αρμόδιος Υπουργός ευρίσκεται στο εξωτερικό, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Κατάθεση αναφορών, σελ.
2. Απαντήσεις Υπουργών σε ερωτήσεις Βουλευτών, σελ.
3. Συζήτηση επικαίρων ερωτήσεων:
 α) Προς τον Υπουργό Αγροτικής Ανάπτυξης και Τροφίμων, σχετικά με την αντιμετώπιση των προβλημάτων από τη δραστική μείωση της βασικής ενίσχυσης των αγροτών της χώρας, σελ.
 β) Προς τον Υπουργό Υποδομών, Μεταφορών και Δικτύων, σχετικά με την εξυγίανση των αστικών συγκοινωνιών της Αθήνας, σελ.
 γ) Προς τον Υπουργό Υγείας, σχετικά με τις προθέσεις του Υπουργείου να προβεί σε νομοθετική ρύθμιση του ν. 4238/2014, ώστε να αντιμετωπιστούν τα προβλήματα για τους Ιατρούς του Π.Ε.Δ.Υ. και τους απολυμένους ιατρούς του Ε.Ο.Π.Υ., σελ.
 δ) Προς τον Υπουργό Εσωτερικών και Διοικητικής Ανασυγκρότησης, σχετικά με τις ανεξόφλητες δαπάνες που αφορούν τη σίτιση προσφύγων στους επαγγελματίες της νήσου Χίου, σελ.
 ε) Προς τον Υπουργό Οικονομικών, σχετικά με την επιβολή φόρου πολυτελείας για τα Ι.Χ.Ε. αυτοκίνητα των πολυτέκνων, σελ.

ΠΡΟΕΔΡΕΥΩΝ

ΚΡΕΜΑΣΤΙΝΟΣ Δ. , σελ.

ΟΜΙΛΗΤΕΣ

Α. Επί των επικαίρων ερωτήσεων:
ΑΛΕΞΙΑΔΗΣ Τ. , σελ.
ΚΑΤΣΙΚΗΣ Κ. , σελ.
ΚΡΕΜΑΣΤΙΝΟΣ Δ. , σελ.
ΜΑΝΩΛΑΚΟΥ Δ. , σελ.
ΜΗΤΑΡΑΚΗΣ Π. , σελ.
ΜΟΥΖΑΛΑΣ Γ. , σελ.
ΜΠΟΛΑΡΗΣ Μ. , σελ.
ΞΑΝΘΟΣ Α. , σελ.
ΣΠΙΡΤΖΗΣ Χ. , σελ.
ΤΡΙΑΝΤΑΦΥΛΛΙΔΗΣ Α. , σελ.
ΧΑΤΖΗΔΑΚΗΣ Κ. , σελ.
ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΝΔ΄

Δευτέρα 11 Ιανουαρίου 2016

Αθήνα, σήμερα στις 11 Ιανουαρίου 2016, ημέρα Δευτέρα και ώρα 18.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

Παρακαλείται η κύρια Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής, κ. Αναστασία Γκαρά, Βουλευτή Έβρου, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελίδα 1.α.)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελίδα 1.β.)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ.

Έχω την τιμή να ανακοινώσω στο Σώμα την ομόφωνη απόφαση της Διάσκεψης των Προέδρων της 7ης Ιανουαρίου 2016, σύμφωνα με την οποία οι επίκαιρες ερωτήσεις, που δεν συζητούνται λόγω κωλύματος Υπουργού, θα επαναπροσδιορίζονται για συζήτηση αυτομάτως σε επόμενη συνεδρίαση του κοινοβουλευτικού ελέγχου, χωρίς να είναι απαραίτητη, όπως γινόταν μέχρι τώρα, η επανακατάθεσή τους. Η ως άνω απόφαση δεν θα εφαρμόζεται όταν ο καθ’ ύλην αρμόδιος Υπουργός ευρίσκεται στο εξωτερικό.

**(Αλλαγή σελίδας λόγω αλλαγής ΘΕΜΑΤΟΣ)**

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, εισερχόμαστε στη συζήτηση των

**EΠIKAΙΡΩΝ ΕΡΩΤΗΣΕΩΝ**

Θα συζητηθεί η τέταρτη με αριθμό 351/5-1-2016 επίκαιρη ερώτηση πρώτου κύκλου της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς τον ΥπουργόΑγροτικής Ανάπτυξης και Τροφίμων,σχετικά με την αντιμετώπιση των προβλημάτων από τη δραστική μείωση της βασικής ενίσχυσης των αγροτών της χώρας.

Κυρία Μανωλάκου, έχετε τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ, κύριε Πρόεδρε.

Σας εύχομαι καλή χρονιά. Όμως, για πολλούς αγρότες η νέα χρονιά δεν μπήκε καλά, κατ’ αρχάς εξαιτίας του ασφαλιστικού, που παρουσίασε η Κυβέρνηση, το οποίο καταργεί τον ΟΓΑ και τριπλασιάζει την εισφορά. Αν ακόμα και σήμερα το 38% των αγροτών δεν έχει να πληρώσει και είναι ανασφάλιστο, αλήθεια τι θα γίνει με τις υπέρογκες, τσουχτερές αυξήσεις που προμηνύονται για το άμεσο μέλλον;

Ουσιαστικά, ο κόσμος θα πεθαίνει γιατί δεν θα έχει ιατροφαρμακευτική περίθαλψη. Και είναι ό,τι πιο απάνθρωπο και σκληρό υπάρχει σε αυτό το σύστημα.

Ωστόσο, πολλοί αγρότες έκαναν μαύρα Χριστούγεννα, κύριε Υπουργέ, γιατί δεν δόθηκαν ή ήταν πετσοκομμένες οι επιδοτήσεις που περίμεναν. Αυτό συνέβη στις περισσότερες περιοχές, από την Κέρκυρα, όπου τους ελαιώνες τους χαρακτήρισαν ως δάση, μέχρι τα Τρίκαλα, την Αιτωλοακαρνανία, τη Σάμο, τη Λήμνο, μέχρι και στην Κρήτη!

Και, βεβαίως, οι μεγάλες περικοπές έγιναν στους νέους αγρότες. Τα λάθη, οι αδικίες οι ανισότητες και οι παραλείψεις είναι πολλές, χωρίς να φταίνε οι αγρότες. Τελικά, οι υποσχέσεις της Κυβέρνησης ότι θα έπαιρναν έγκαιρα και ολόκληρες τις επιδοτήσεις ήταν κάλπικες.

Δίκαια, λοιπόν, και η οργή και η αγανάκτηση ξεχειλίζει στην αγροτιά τόσο από τη δραστική πίεση, μείωση των ενισχύσεων με τη νέα ΚΑΠ 2014-2020, που φθάνει σε πολλές περιπτώσεις μέχρι και το 50%, όσο και από τη στέρηση της προκαταβολής που ήταν πετσοκομμένη στη βασική ενίσχυση. Προστίθενται, μάλιστα, όλα αυτά στα άγρια, σκληρά μέτρα που προώθησε και προωθεί η Κυβέρνηση, αν και στο παρελθόν τα κατήγγειλε ως ταφόπετρα της αγροτιάς. Μιλάμε για την αύξηση 23% του ΦΠΑ στα αγροτικά εφόδια, την κατάργηση ουσιαστικά του αγροτικού πετρελαίου και την εξοντωτική φορολόγηση, τον τριπλασιασμό των εισφορών στον ΟΓΑ κ.λπ..

Βεβαίως, με αυτά τα σκληρά μέτρα ως εργαλεία θα εξοντωθεί και νέος αριθμός μικρομεσαίων αγροτών από αυτούς που κατάφεραν να επιβιώσουν μέχρι τώρα.

Εμείς με τη σημερινή επίκαιρη ερώτηση σας ζητάμε να μας πείτε τι άμεσα μέτρα θα πάρετε, προκειμένου να αποδοθεί ολόκληρη η βασική ενίσχυση στους δικαιούχους, χωρίς παρακρατήσεις και τι σχεδιάζετε για τη μείωση του κόστους παραγωγής, προκειμένου να επιβιώσουν οι μικρομεσαίοι αγρότες.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κυρία Μανωλάκου.

Στην ερώτηση θα απαντήσει ο Αναπληρωτής Υπουργός κ. Μπόλαρης.

Ορίστε, κύριε Μπόλαρη, έχετε τον λόγο.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Ευχαριστώ και τη συνάδελφο κ. Μανωλάκου για την ερώτηση.

Κυρία συνάδελφε, το Υπουργείο Αγροτικής Ανάπτυξης και Τροφίμων το 2015 είχε δύο μεγάλες προκλήσεις να διαχειριστεί και φυσικά αναφέρομαι και στον εποπτευόμενο οργανισμό, τον ΟΠΕΚΕΠΕ.

Η πρώτη ήταν να λύσει το θέμα των δικαιωμάτων, όπως αυτά προσδιορίζονται από τη νέα ΚΑΠ, έργο το οποίο ήταν και δύσκολο και επίπονο, για να γίνει η αναγνώριση των δικαιωμάτων στους αγρότες.

Η δεύτερη πρόκληση, μετά από αυτή, ήταν να δώσει έγκαιρα την προκαταβολή, η οποία ήταν ύψους 90% και αναφέρομαι στη βασική ενίσχυση.

Αυτό, λοιπόν, έγινε, έτσι ώστε στις αρχές του Δεκέμβρη από τους αγρότες πεντακόσιες εξήντα τέσσερις χιλιάδες παραγωγοί πήραν το 90% της βασικής ενίσχυσης και αυτό το ποσό ήταν παρά 7.000 ευρώ 1 δισεκατομμύριο, δηλαδή 993.000 ευρώ.

Μένει από τη βασική ενίσχυση να δοθεί το υπόλοιπο 10% και, βέβαια, μένουν και οι λοιποί Πυλώνες. Από τον Πυλώνα I έχουμε την "πράσινη ενίσχυση", τις συνδεδεμένες και το υπόλοιπο 10%.

Ταυτόχρονα, ο ΟΠΕΚΕΠΕ και το Υπουργείο είχε να διαχειριστεί την τελευταία χρονιά την καταβολή των χρημάτων από τον Πυλώνα II από το Πρόγραμμα Αγροτικής Ανάπτυξης, τα οποία έτρεχαν μαζί. Είναι η περίοδος 2007-2013, όπως γνωρίζετε, υπήρχαν δύο χρόνια παράταση. Υπήρξαν εκατοντάδες εκατομμύρια, τα οποία δεν είχαν πληρωθεί, και έπρεπε να γίνουν ταυτόχρονα οι καταβολές.

Έτσι και το Υπουργείο και ο ΟΠΕΚΕΠΕ έτρεξαν, προκειμένου να γίνουν οι καταβολές από το Πρόγραμμα Αγροτικής Ανάπτυξης. Σημειώστε ότι από τις 21 Σεπτεμβρίου μέχρι και τις 31 Δεκεμβρίου έγιναν καταβολές ύψους 570 εκατομμυρίων ευρώ στα μέτρα των αξόνων του Ευρωπαϊκού Γεωργικού Ταμείου Αγροτικής Ανάπτυξης και δόθηκαν 38.000 ευρώ για το Ευρωπαϊκό Ταμείο Αλιείας. Είναι χρήματα, τα οποία κινδύνευαν να χαθούν και υπήρξε μία εργώδης προσπάθεια, προκειμένου να καταβληθούν αυτά τα χρήματα.

Την ίδια στιγμή θέλω να σας επισημάνω ότι στον ΟΠΕΚΕΠΕ, το Υπουργείο βρήκε μία τεράστια σειρά εκκρεμοτήτων από αυτούς που εγκαλούν τη σημερινή Κυβέρνηση και η οποία αφορούσε υποχρεώσεις από το 2008 μέχρι και το 2015, οι οποίες μία-μία σε μία τεράστια σειρά από τομείς αντιμετωπίστηκαν και έγιναν οι καταβολές.

Θα συνεχίσω στη δευτερολογία μου.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Κυρία Μανωλάκου, έχετε τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Κύριε Υπουργέ, μου περιγράψατε την κατάσταση στον ΟΠΕΚΕΠΕ.

Βεβαίως κληρονομήσατε καταστάσεις, υπήρχαν πολλά χρέη από προηγούμενα χρόνια και έπρεπε να τρέξουν.

Αυτό, όμως, που εμείς σας βάζουμε είναι το εξής: Δεκάδες χιλιάδες αγρότες δεν πήραν ούτε την προκαταβολή της βασικής ενίσχυσης ή πετσοκόφτηκε στην κυριολεξία. Μιλάμε για δεκάδες χιλιάδες ανθρώπους!

Βεβαίως τα λεφτά στα οποία αναφερθήκατε – το ξέρετε και εσείς καλά και είναι και στοιχεία της Ευρωπαϊκής Ένωσης- δεν πάνε στο μεγαλύτερο ποσοστό τους στους μικρομεσαίους αγρότες. Το 20% των αγροτών παίρνει το 80% των επιδοτήσεων. Μιλάμε, λοιπόν, γι’ αυτούς τους μικρομεσαίους αγρότες, που, ενώ δήλωσαν δενδρώνες, πήραν επιδότηση σαν αρόσιμες εκτάσεις. Μιλάμε για ελαιώνες, που όλα αυτά τα χρόνια έπαιρναν επιδότηση ως τέτοιοι, όπως στην Κέρκυρα -και μάλιστα ο ΟΠΕΚΕΠΕ έχει κάνει ελέγχους στο 60% αυτών των εκτάσεων- και ξαφνικά τα χαρακτηρίζεις δάση και δεν πήραν ούτε μισό ευρώ αυτοί οι άνθρωποι.

Υπάρχουν και άλλες πολύ «χοντρές» περιπτώσεις και το ξέρετε, γιατί οι διαμαρτυρίες δεν φτάνουν μόνο στα κόμματα, πρέπει να φτάνουν και στο Υπουργείο σας.

 Τους λένε από τον ΟΠΕΚΕΠΕ «μην κάνετε ενστάσεις», ενώ είναι ολοφάνερες οι αδικίες. Και ξέρετε, γιατί σας το λέω; Γιατί, εάν δεν κατοχυρωθούν τα δικαιώματά τους φέτος μέχρι το 2020, δεν θα πάρουν δεκάρα τσακιστή ή ό,τι πάρουν, θα είναι πετσοκομμένο.

Εξάλλου, για όσους πάνε να κάνουν ενστάσεις, υπάρχει και ένα άλλο πρόβλημα, για το οποίο πρέπει να απαντήσετε. Βρίσκουν το σύστημα των ενστάσεων κλειστό. Πρέπει να δοθεί παράταση, αλλά κυρίως πρέπει να ανοίξει το σύστημα, γιατί δεν θα προλάβουν ούτε ένσταση να κάνουν. Ειδικά στους νέους αγρότες είναι τρομερό το πρόβλημα. Όλα τα προϊόντα, για τα οποία τα προηγούμενα χρόνια αναγνωρίζονταν τα μισθωμένα δικαιώματα, φέτος είναι μηδενικά. Δεν τους δώσατε τίποτε.

 Αυτά τα νέα παιδιά τι θα κάνουν; Θέλετε να τα διώξετε; Να πάνε μετανάστες, όπως οι νέοι επιστήμονες; Με τι κουράγιο θα συνεχίσουν;

 Όταν χρωστάει ο αγρότης, του παίρνετε από τον λογαριασμό τα αντίστοιχα ποσά, μόλις πάρουν την επιδότηση, πριν καν φτάσει στα χέρια του, και εδώ τους στερείτε το δικαίωμα ακόμη και ένσταση να κάνουν. Και σας λέμε ότι και στους κτηνοτρόφους είναι πολύ μεγάλο το πρόβλημα. Βοσκήσιμες εκτάσεις φέτος δεν αναγνωρίζονται.

Θέλουμε χρονοδιάγραμμα και απαντήσεις συγκεκριμένες, γιατί δίκαια βγαίνουν οι αγρότες σε κινητοποιήσεις. Εμείς θα είμαστε μαζί τους, αλλά καλούμε και τους άλλους εργαζόμενους να δείξουν αλληλεγγύη και συμπαράσταση στον δίκαιο αγώνα τους.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαεπτά Αμερικανοί φοιτητές από το New York University.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Μπόλαρη, έχετε τον λόγο.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κυρία Μανωλάκου, όποιος ισχυρίζεται ότι αυτή η διαδικασία, η οποία είχε προς πληρωμή περίπου επτακόσιες πενήντα χιλιάδες νοικοκυριά και εκατομμύρια αγροτεμάχια, στρέμματα, αμπέλια, ελαιώνες, έγινε άψογα, το πρώτον, αφίσταται της αλήθειας.

Εκείνο που έχει σημασία να πούμε είναι ότι έγινε η πληρωμή του 90% της βασικής ενίσχυσης. Έληξε αυτό. Είναι απ’ έξω κόσμος; Ναι, είναι.

Γιατί; οι πληρωμές έγιναν με στοιχεία που πήρε το Υπουργείο στις 30 Νοεμβρίου. Όσοι, λοιπόν, στις 30 Νοεμβρίου δεν ήταν στο σύστημα, στις εφορίες και έκαναν αιτήσεις και δηλώσεις μετά, είναι απ’ έξω. Λέω ένα παράδειγμα.

Υπάρχει, λοιπόν, ζήτημα με ανθρώπους, που είναι δεσμευμένοι ή δεν ήταν έγκαιροι. Δικαιούνται; Δικαιούνται. Θα τα πάρουν; Βεβαίως. Η προσπάθεια, που γίνεται από το Υπουργείο, είναι και η πράσινη επιδότηση και το 10% και οι συνδεδεμένες να δοθούν το συντομότερο δυνατό. Πρέπει να γίνει η διαδικασία των ενστάσεων. Η διαδικασία των ενστάσεων γίνεται.

Είναι πολλές οι ενστάσεις; Είναι πολλές. Δεκάδες χιλιάδες; Δεκάδες χιλιάδες. Πρέπει να τις δούμε μία-μία; Βεβαίως και πρέπει να τις δούμε μία-μία. Αυτή είναι η υποχρέωση, που έχει ο Οργανισμός, για να μπορεί να ανταποκριθεί στη μεγάλη πραγματικά ανάγκη, που υπάρχει στην ελληνική περιφέρεια.

Όμως θα πρέπει να αναφέρω και τα παραδείγματα, για να δείτε ποια προβλήματα είχε ο Οργανισμός των πληρωμών. Θέλω να σας πω, δηλαδή, ότι αυτό το διάστημα, μέχρι τις 31 Δεκεμβρίου, πληρώθηκε ενιαία ενίσχυση για τα έτη 2012, 2013, 2014, η οποία εκκρεμούσε. Πληρώθηκαν πρόσθετα ποσά ενίσχυσης για το βαμβάκι για τα έτη 2011, 2012, 2014. Πληρώθηκε πρόσθετη ενίσχυση για το αιγοπρόβειο για τα έτη 2012 και 2014.

Αυτοί είναι πραγματικοί άνθρωποι. Είναι χιλιάδες άνθρωποι, που δικαιούνται να πάρουν αυτά τα χρήματα και δεν τα πήραν. Είναι νέα παιδιά…

**ΔΙΑΜΑΝΤΩ ΜΑΝΩΛΑΚΟΥ:** Τα χρωστάνε στην τράπεζα.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Το ξέρω. Σκεφτείτε, όμως, ότι τα πήραν τώρα, μετά από μία εργώδη προσπάθεια. Σκεφτείτε ότι τώρα, για πρώτη φορά, ξεμπλοκάρισε το σύστημα, για να πληρωθεί η βιολογική γεωργία και βιολογική κτηνοτροφία από το 2012.

Είναι ορθή η αναφορά σας για τους νέους αγρότες. Έχετε δίκιο. Να σκεφτείτε, όμως, ότι η δέσμευση για το πού θα πάνε τα λεφτά και πώς θα πληρωθούν δεν έγινε από αυτή την Κυβέρνηση. Έγινε τον Αύγουστο του 2014, όταν η προηγούμενη κυβέρνηση αποφάσισε ότι η κατανομή θα γίνει με βάση τα ιστορικά δικαιώματα. Αυτό το σύστημα στην Ευρώπη το επέλεξαν δύο χώρες, η Ελλάδα και η Μάλτα. Όταν, λοιπόν, υπάρχει Κυβέρνηση και δέσμευση, φυσικά και το σύστημα θα πληρώσει με βάση τις δεσμεύσεις μιας προηγούμενης κυβέρνησης. Δεν μπορούμε να το αμφισβητήσουμε αυτό.

Θέλω να σας πω, λοιπόν, ότι και τα επιχειρησιακά προγράμματα για τα φρούτα και οι ελαιουργικοί φορείς και η προώθηση των γεωργικών προϊόντων πληρώθηκαν και πληρώνονται. Υπάρχει, πραγματικά, μία μεγάλη αγωνία, όποιο χρήμα υπάρχει στο ταμείο, να φτάσει στην αγορά που έχει πολύ μεγάλη ανάγκη ρευστότητας, ιδιαίτερα οι αγρότες και οι κτηνοτρόφοι που γνωρίζουμε πολύ καλά πόσο δυσκολεύονται να συντηρήσουν τα κοπάδια και να βγουν στην καλλιέργεια.

Αυτή είναι η προσπάθειά μας. Γι’ αυτό είμαστε εδώ, να υπηρετήσουμε τους παραγωγούς και να στηρίξουμε την παραγωγή.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε πολύ.

Προχωρούμε στη δεύτερη με αριθμό 337/4-1-2016 επίκαιρη ερώτηση πρώτου κύκλου του Βουλευτή Β΄ Αθηνών της Νέας Δημοκρατίας κ. Κωστή Χατζηδάκη προς τον Υπουργό Υποδομών, Μεταφορών και Δικτύων, σχετικά με την εξυγίανση των αστικών συγκοινωνιών της Αθήνας.

Θα απαντήσει ο Υπουργός κ. Σπίρτζης.

Τον λόγο έχει ο κ. Χατζηδάκης.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Κύριε Πρόεδρε, αφού ευχηθώ καλή χρονιά σε εσάς, τους Υπουργούς και τους συναδέλφους και ιδιαίτερα στον κ. Σπίρτζη, θέλω να τον ρωτήσω για τα προβλήματα των αστικών συγκοινωνιών της Αθήνας.

Είχαμε την ακρόαση των νέων διοικήσεων πριν από κάποιες μέρες στην αρμόδια Επιτροπή των ΔΕΚΟ και εκεί, με επίσημα στοιχεία που κατατέθηκαν από τον ΟΑΣΑ –και τα οποία δεν διαψεύστηκαν από τον Υπουργό- προκύπτει ότι το πρώτο δεκάμηνο του 2015 οι αστικές συγκοινωνίες της Αθήνας είχαν λειτουργικό έλλειμμα της τάξεως των 25,5 δισεκατομμυρίων ευρώ, ενώ το αντίστοιχο δεκάμηνο του 2014 είχαν λειτουργικό πλεόνασμα της τάξεως των 3,7 εκατομμυρίων ευρώ.

Μιλάμε για ίδιο χρονικό διάστημα σε δύο διαφορετικά έτη, με τις ίδιες διοικήσεις. Οι ίδιες διοικήσεις παρέμειναν αυτό το διάστημα, μετά από απόφαση ή την ανοχή του Υπουργού.

Ερωτάται, λοιπόν, ο Υπουργός -και νομίζω ότι είναι θέμα κοινής λογικής- τα εξής: Τι συνέβη αυτή τη χρονιά, το πρώτο δεκάμηνο του 2015, έτσι ώστε να έχουμε αυτή τη δραματική χειροτέρευση, με τις ίδιες -επαναλαμβάνω- διοικήσεις; Πού αποδίδει ο Υπουργός αυτή τη χειροτέρευση; Πώς καλύφθηκε το έλλειμμα που δημιουργήθηκε; Διότι φαντάζομαι ότι από κάπου καλύφθηκε το έλλειμμα. Παρεμπιπτόντως, να μας πει ο Υπουργός σε ποιο ποσό διαμορφώθηκε στο τέλος της χρονιάς. Επίσης, θα πρέπει να μας πει ο κ. Σπίρτζης, σε ποιες κινήσεις θα προβεί, έτσι ώστε αυτή τη χρονιά η προσπάθεια εξυγίανσης των αστικών συγκοινωνιών, που ξεκίνησε με συγκεκριμένα αποτελέσματα στα οικονομικά στοιχεία των οργανισμών αυτών το 2015, να συνεχισθεί και το 2016.

Διότι, προφανώς, η κατάσταση δεν πρόκειται, κύριε Υπουργέ, να διορθωθεί, εάν αντιμετωπισθεί με μαντζούνια και μαγικές συνταγές, ούτε με κάποιες λαϊκίστικες πολιτικές. Τι συγκεκριμένα θα κάνετε και -πριν από αυτό- πού οφείλεται η χειροτέρευση;

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ, κύριε Χατζηδάκη.

Έχετε το λόγο, κύριε Σπίρτζη.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Κύριε Πρόεδρε, καλή χρονιά σε όλους!

Αξιότιμε κύριε Χατζηδάκη, θα ήθελα πραγματικά να σας ευχαριστήσω για την επίκαιρη ερώτηση. Καταλαβαίνω και δεν θα επαναλάβω τις αποκαλύψεις που έγιναν στην αρμόδια Επιτροπή για τις ΔΕΚΟ για τις επερχόμενες διοικήσεις. Έχετε έναν συλλογισμό τον οποίο αναπτύσσετε στην κατάθεση της επίκαιρης ερώτησης. Ο συλλογισμός βασίζεται στην παραδοχή ότι το 2015 ανακόπηκε η προσπάθεια εξυγίανσης των αστικών συγκοινωνιών της Αθήνας, που έγιναν τα προηγούμενα τρία χρόνια και βρεθήκαμε ξαφνικά το 2015 με ελλείμματα.

Δυστυχώς τα προηγούμενα χρόνια δεν έγινε προσπάθεια εξυγίανσης. Ήταν μια προσπάθεια συνεχόμενων αναδιαρθρώσεων των Οργανισμών Αστικών Συγκοινωνιών, με σκοπό την εφήμερη και επίπλαστη οικονομική τους εξυγίανση, χωρίς σχεδιασμό, χωρίς στόχευση για το μέλλον και κρύβονταν, με δυο λόγια, μέσω των δήθεν αναδιαρθρώσεων και των συγχωνεύσεων. Τι γινόταν επί της ουσίας; Δεν γίνονταν ούτε συγχωνεύσεις ούτε αναδιαρθρώσεις.

Θα σας απαντήσω σε αυτά που μου είπατε - αλλά θα αναπτύξω και στη δευτερομιλία μου ποιες ήταν οι επιπτώσεις από αυτά τα τρία χρόνια αδράνειας και εικονικής πραγματικότητας - ότι γίνονταν αναδιαρθρώσεις στις αστικές συγκοινωνίες.

Όπως γνωρίζετε πάρα πολύ καλά, το 2014 είχαμε πολύ μεγάλη μείωση της τιμής, αλλά και του χρόνου που οι επιβάτες μπορούσαν μέσω του ενιαίου εισιτηρίου…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κύριε Πρόεδρε, μια στιγμή να παραθέσω τα στοιχεία, για να τα έχει και το Κοινοβούλιο. Έχω τον πίνακα, τον οποίο, αν θέλετε, μπορώ να σας τον δώσω, μήνα-μήνα για το 2013, για το 2014 και για το 2015.

Προκύπτει, λοιπόν, ότι από τότε που έγινε η μείωση και του χρόνου αλλά και της τιμής του ενιαίου εισιτηρίου στις αστικές συγκοινωνίες έχουμε πολύ μεγάλες αποκλίσεις, πολύ μεγάλη μείωση των εσόδων των οργανισμών. Παραδείγματος χάριν, τον Ιανουάριο του 2014 είχαμε 20.022.000 ευρώ, τον αντίστοιχο του 2015 είχαμε 18.133.000 ευρώ, τον Φεβρουάριο του 2014 19.779.000 ευρώ και το 2015 είχαμε 17.963.000 ευρώ κ.ο.κ.. Αυτή είναι η κατάσταση μέχρι τον Σεπτέμβριο που έχουμε τα στοιχεία. Οι πρώτοι μήνες ήταν μήνες κανονικότητας, δεν είχαμε ούτε capital controls ούτε άλλα πράγματα.

Το δεύτερο, για τους τελευταίους μήνες, ήταν ότι φροντίσαμε και ενσωματώσαμε στην υπάρχουσα τιμή του εισιτηρίου τον ΦΠΑ.

Δηλαδή, ενώ οι Οργανισμοί είχαν το ίδιο έσοδο εισιτηρίου, χωρίς να αυξηθεί η συνολική τιμή, που θα πλήρωναν οι επιβάτες, απορρόφησαν και απέδιδαν τον ΦΠΑ.

Έχουμε, λοιπόν, μια υστέρηση το 2015 που καλύφθηκε με κρατική ενίσχυση των Οργανισμών της τάξης των 22 εκατομμυρίων ευρώ. Βέβαια, ως προς αυτά οφείλουμε να πούμε ότι καλύπτονται χρήματα, που έχουν να κάνουν με τις δύο εβδομάδες, περίπου, των δωρεάν μετακινήσεων των πολιτών –που ήταν κόστος- όταν επιβλήθηκαν στη χώρα τα capital controls. Επίσης, έχουν να κάνουν με κοινωνικό έργο των αστικών συγκοινωνιών, όπως το ότι μετακινούνται οι άνεργοι, που έχουμε στην Αθήνα, επειδή έχουμε δωρεάν δημόσιες αστικές συγκοινωνίες.

Βέβαια, οι νέες διοικήσεις που εγκαταστάθηκαν στους Οργανισμούς πριν τρεις ημέρες θα εφαρμόσουν την πολιτική της Κυβέρνησης. Δεν είχαμε την ίδια πολυτέλεια με τις προηγούμενες διοικήσεις που απήλθαν, καθώς, δυστυχώς, δεν εφαρμοζόταν η πολιτική της Κυβέρνησης και γίνονταν άλλα πράγματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Πιστεύουμε ότι από εδώ και πέρα θα έχουμε μια άλλη λογική ως προς την αναδιάρθρωση των αστικών συγκοινωνιών και για τη σχέση που έχουν με την κοινωνία και για την κοινωνική τους συνεισφορά.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Σπίρτζη.

Τον λόγο έχει πάλι ο κ. Χατζηδάκης.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Κύριε Υπουργέ, εν μέρει αναφερθήκατε στις ευθύνες των προηγούμενων διοικήσεων και εν μέρει αποκαλύψατε κατά κάποιον τρόπο την αλήθεια. Όμως, σε σχέση με τις υποτιθέμενες ευθύνες των προηγούμενων διοικήσεων, θα πρέπει να μας απαντήσετε στο εξής ερώτημα: Αν αυτοί οι «τρισκατάρατοι» τα έκαναν όπως εσείς τα παρουσιάζετε, γιατί τους κρατήσατε έντεκα ολόκληρους μήνες σ’ αυτή τη θέση; Βεβαίως, εγώ δεν συμφωνώ, διότι σας είπα ότι αυτές οι ίδιες οι διοικήσεις είχαν πλεόνασμα το 2014 και έλλειμμα το 2015, επειδή άλλαξε η κυβέρνηση.

Εδώ, μάλιστα, είναι το δεύτερο μισό της απάντησής σας. Μας είπατε με τον δικό σας τρόπο ότι κάνατε δωρεάν μετακινήσεις το καλοκαίρι στους πολίτες επ’ ευκαιρία του δημοψηφίσματος, προφανώς γιατί η Κυβέρνηση ήθελε να δείξει ένα υποτιθέμενο φιλολαϊκό πρόσωπο. Όμως, πρόκειται για μνημόσυνο με ξένα κόλλυβα, διότι είπατε ότι τελικώς δημιουργήθηκε μια τρύπα περισσοτέρων από 20 εκατομμυρίων ευρώ, τα οποία τα πληρώνουν οι Έλληνες φορολογούμενοι.

Μας είπατε ότι, παρ’ ότι αυξήθηκε ο ΦΠΑ, καθυστερήσατε να προχωρήσετε στις αναγκαίες διοικητικές αποφάσεις, άρα αυξήθηκε και πάλι το έλλειμμα των συγκοινωνιών. Κι εδώ υπάρχουν πάλι ευθύνες, προφανώς της Κυβέρνησης.

Μας είπατε για την οριζόντια ένταξη των ανέργων. Πολύ καλά! Όμως, δεν είπατε ότι δεν φροντίσατε με κάποιον τρόπο να καλύπτεται αυτή η τρύπα που δημιουργείται στα ταμεία των ΔΕΚΟ. Νομίζω ότι δεν μας είπατε, επίσης, ότι και πολλοί φορείς του δημοσίου χρωστούν στις αστικές συγκοινωνίες. Δεν νομίζω ότι κάνατε κάτι συγκεκριμένο, έτσι ώστε να αποπληρωθούν αυτά τα χρέη.

Παρεμπιπτόντως, ο νόμος που περάσατε εσείς προβλέπει ότι αν δεν υπάρχουν συμβάσεις από 1-1-2016 με τους άλλους φορείς του δημοσίου, δεν θα παρέχεται συγκοινωνιακό έργο σε ειδικές κατηγορίες πληθυσμού. Κι εδώ, πραγματικά με περιέργεια, θέλω να ακούσω τι πρόοδος έχει γίνει επ’ αυτού.

Επίσης, με περιέργεια θέλω να ακούσω τι έχει συμβεί με τον δικό σας νόμο, τον ν. 4337/2015, που ψηφίσαμε τον Οκτώβριο, σε σχέση με την αναδιάρθρωση των αστικών συγκοινωνιών. Έχω τρία παραδείγματα: Έχουμε την εκπόνηση σχεδίου μάρκετινγκ του Ομίλου, το οποίο έπρεπε να έχει γίνει ήδη, να έχει ολοκληρωθεί, δηλαδή, η δράση και δεν έχει ξεκινήσει τίποτα. Έχουμε τη δημιουργία Ενιαίου Επαγγελματικού Ελεγκτικού Φορέα υπό τον ΟΑΣΑ για τη λαθρεπιβίβαση. Έπρεπε να έχει προχωρήσει η δράση και δεν έχει γίνει τίποτα. Έπρεπε να έχει γίνει η προεργασία για την είσοδο μόνο από την μπροστινή πόρτα και να έχει προχωρήσει η δράση και δεν έχει γίνει τίποτα.

Γενικά, κύριε Υπουργέ, για να μη σας κουράσω, απ’ όλες τις δράσεις, που προβλέπει αυτός ο νόμος, δεν έχει προχωρήσει απολύτως τίποτα. Πρέπει να μας πείτε ξεκάθαρα πού βρισκόμαστε. Εντάξει, είναι προφανές ότι υπήρξε μια σοβαρή κυβερνητική αδράνεια επί έναν χρόνο τώρα, αλλά τουλάχιστον πρέπει να διαφωτίσετε τους Έλληνες πολίτες, σχετικά με το τι θα κάνετε, έτσι ώστε η «τρύπα» των δημοσίων συγκοινωνιών να μη γίνει ακόμα μεγαλύτερη. Να αφήσετε, μάλιστα, τις λαϊκίστικες θεωρίες του «τζάμπα», διότι ο «τζάμπας» όχι μόνο δεν πέθανε, όπως λένε, αλλά εγώ πιστεύω ότι δεν γεννήθηκε πουθενά και φυσικά σ’ αυτήν εδώ τη χώρα.

Ας εφαρμόσουμε μια σοβαρή πολιτική, αν θέλουμε να έχουμε και υψηλού επιπέδου συγκοινωνίες, χωρίς οι φορολογούμενοι να βάζουν κάθε τρεις και λίγο το χέρι στην τσέπη.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε, κύριε Χατζηδάκη.

Κύριε Σπίρτζη, έχετε τον λόγο για να απαντήσετε στη δευτερολογία του κ. Χατζηδάκη.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Ευχαριστώ, κύριε Πρόεδρε, απλά θέλω λίγη ώρα παραπάνω, γιατί ο κ. Χατζηδάκης έθεσε πολλά θέματα και πρέπει, πραγματικά, να διαφωτίσω το Σώμα.

Κύριε Χατζηδάκη, φαντάζομαι ότι έχουμε μια αμοιβαία προσωπική εκτίμηση. Όμως, έχουμε πολιτικές και ιδεολογικές διαφωνίες, τις οποίες επίσης δεν κρύβουμε.

Τους τελευταίους μήνες γίνεται μια προσπάθεια, ώστε οι διοικήσεις που είχατε τοποθετήσει και οι υπερασπιστές του νεοφιλελεύθερου μοντέλου, είτε αυτό είναι στα μέσα μαζικής ενημέρωσης είτε αλλού, να «χτυπήσουν» τον δημόσιο χαρακτήρα των αστικών συγκοινωνιών. Αυτή είναι η αλήθεια. Εμείς θέλουμε να υπερασπιστούμε τις δημόσιες αστικές συγκοινωνίες και θα εξηγήσω γιατί.

Η μία πλευρά, η πλευρά που εμείς αντιπαλεύουμε και εσείς υπερασπίζεστε ως κόμμα, είναι ότι θέλετε να χτυπήσετε τον ρόλο των δημόσιων αστικών συγκοινωνιών. Και αυτός ο ρόλος -όχι μόνο για τις αστικές συγκοινωνίες, αλλά και για άλλους δημόσιους φορείς- αναδείχθηκε σε περιόδους κρίσης, όπως είναι αυτή των capital controls. Για παράδειγμα, όταν δεν μπορούσαν να μοιραστούν οι συντάξεις, τα δημόσια ταχυδρομεία μοίρασαν σε τρεις μέρες σε όλη την Ελλάδα τις συντάξεις.

Όταν μπορέσαμε, όταν αιφνιδιάστηκαν οι Αθηναίοι πολίτες, οι αστικές συγκοινωνίες μπόρεσαν να παράσχουν αυτή την υπηρεσία. Και αυτό, γιατί εδώ είχαμε δημόσιες αστικές συγκοινωνίες για να το κάνουμε και όχι αλλού. Αλλού, όπως στη Θεσσαλονίκη, είχαμε ιδιωτικές αστικές συγκοινωνίες και εκεί δεν προσφέρθηκαν. Μάλιστα, ζητούσαν μερικά εκατομμύρια για να κάνουν το αντίστοιχο.

Χτυπήθηκε η πραγματική εξυγίανση των αστικών συγκοινωνιών, όταν χρόνια τώρα και στους τρεις οργανισμούς που προήλθαν από συγχωνεύσεις άλλων οργανισμών λειτουργούν κομματικοί στρατοί των κομμάτων που κυβέρνησαν, όταν κυριαρχεί η αναξιοκρατία, όταν όλοι οι διευθυντές, οι τμηματάρχες και όλοι όσοι έχουν θέσεις ευθύνης σ’ αυτούς τους οργανισμούς δεν έγιναν με κρίση, με αξιολόγηση, αλλά με αναθέσεις. Εσείς θα έπρεπε και ως χώρος να ήσασταν ιδιαίτερα ευαίσθητοι σ’ αυτά τα θέματα σύμφωνα με αυτά που έχετε διακηρύξει.

Θα σας απαντήσω συγκεκριμένα, λοιπόν, στα θέματα στα οποία έχετε αναφερθεί, γιατί, πραγματικά, για να αγγίξουμε το σύνολο των θεμάτων, σχετικά με το τι έγινε σ’ αυτούς τους φορείς, χρειαζόμαστε ένα τριήμερο συνέδριο.

Αναφέρετε ότι το 2015 είχαμε μειωμένα έσοδα έναντι πλεονάσματος 3,7 εκατομμυρίων ευρώ το πρώτο δεκάμηνο του 2014.

Σας καταθέτω τον έλεγχο των ορκωτών που αναφέρει ότι οι ζημιές προ φόρων ανήλθαν σε 83.217.000 ευρώ έναντι 21.137.738 ευρώ κατά την αντίστοιχη περσινή περίοδο. Είναι για το 2013-2014.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Τα στοιχεία που επικαλέστηκα είναι δημόσια!

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Τα στοιχεία είναι του ΟΑΣΑ, των προηγούμενων διοικήσεων. Εγώ σας λέω τα στοιχεία των ορκωτών.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Εσάς ρωτώ!

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Μια στιγμή, κύριε Χατζηδάκη!

Σας δίνω και την έκθεση πεπραγμένων του ΟΑΣΑ, του κ. Δημητριάδη. Θα τα καταθέσουμε αυτά.

Σελίδα 17: Η κρατική επιδότηση το 2011 ήταν 159.000.000 ευρώ. Το 2012 ήταν 197.000.000 ευρώ. Το 2013 ήταν 158.000.000 ευρώ. Το 2014 ήταν 100.000.000 ευρώ.

Αντίστοιχα, για το 2014 έχουμε λειτουργική ζημία μείον 3,30 εκατομμύρια ευρώ. Το 2015, λόγω των προβλημάτων που ξέρετε, δώσαμε 86.000.000 ευρώ.

Βέβαια, αν διαβάσετε την έκθεση πεπραγμένων, που έχει και πολύ ωραίες φωτογραφίες, σχήματα κ.λπ., θα δείτε ότι είναι όλα τέλεια!

Το ίδιο τέλεια είναι και η επιστολή του Προέδρου του ΟΑΣΑ –αυτή την επιστολή την είχα καταθέσει και στην επιτροπή- που δείχνει πόσο καλά έγιναν όλα μέχρι τον Ιούνιο του 2015. Η επιστολή είναι τον Ιούνιο του 2015.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Σας δίνω και το βραβείο, που είχαν πάρει οι αστικές συγκοινωνίες σε μια εκδήλωση που έκανε ο ΣΕΒ στις 25 Μαΐου. Άρα αυτά εδώ επικοινωνιακά είναι μια χαρά. Στην ουσία δεν είναι καλά. Δηλαδή στην ουσία των αστικών συγκοινωνιών και στο πώς λειτουργούσε ο ΟΑΣΑ, η ΣΤΑΣΥ και η ΟΣΥ.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Γιατί δεν τους διώχνατε;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Δεν ξέρω, αν θυμάστε, κύριε Χατζηδάκη, σε αυτό το διάστημα κάναμε τα εξής από τον Ιούνιο έως τον Οκτώβριο, εάν θυμάμαι εγώ καλά δηλαδή: Κάναμε διαπραγμάτευση με τους δανειστές, κάναμε δημοψήφισμα και εκλογές. Και η διαπραγμάτευση γινόταν για όσα η κυβέρνηση Σαμαρά είχε δεσμευθεί και δεν είχε υλοποιήσει και για όσα οι άνθρωποι, που είχατε τοποθετήσει στους οργανισμούς, πρότειναν στους δανειστές χωρίς γνώση της Κυβέρνησης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Προς επιβεβαίωση αυτών σας δίνω τη συνέντευξη του κ. Δημητριάδη, η οποία αναφέρει: «Σε αυτό το οποίο ο κ. Δημητριάδης γνώρισε για πρώτη φορά τους ανθρώπους της τρόικας. Είναι αυτονόητο πως οι καλές προσωπικές σχέσεις και η αμοιβαία εμπιστοσύνη διευκολύνουν τις διαπραγματεύσεις» -επισημαίνει- «και δεν αρνείται ότι αυτά συνέβαλαν στην επιτυχία του στον ΟΑΣΑ.»

Ξέρετε ποια είναι η τραγική ειρωνεία; Ότι ο μόνος λόγος που σκαρφίστηκε ο Υπουργός Χρήστος Σπίρτζης για να αιτιολογήσει την αποπομπή Δημητριάδη είναι ότι μιλούσε πολύ με τους θεσμούς χωρίς να ενημερώνει την Κυβέρνηση. Αυτό το σκαρφιστήκαμε.

\*Εδώ όμως, είναι ο πίνακας από τη δική μας διαπραγμάτευση που δείχνει τι είχε προτείνει ο κ. Δημητριάδης και τι πετύχαμε με τη διαπραγμάτευση. Σας διαβάζω μερικά. Εκπόνηση σχεδίων από την τάδε εταιρεία μεταφορών του Λονδίνου στο action plan που είχε προτείνει. Το έχω καταθέσει στη Βουλή. Μείωση στις κοινωνικές παροχές και ειδικά αυτής των ανέργων. Να διατηρηθούν οι εθελοντές ελεγκτές. Να συσταθεί η αστυνομία μεταφορών. Οι ανάγκες για ανθρώπινο δυναμικό των αστικών συγκοινωνιών να καλυφθούν από εξωτερικούς συνεργάτες.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Είχαμε δύο κυβερνήσεις, τη δική σας και του κ. Δημητριάδη!

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ!

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Κύριε Χατζηδάκη, μια στιγμή! Σοβαρότατα!

Σας καταθέσαμε αυτό που στο πρωτόκολλο του Υπουργείου έδωσε ο κ. Δημητριάδης, όχι αυτό που είχα στον υπολογιστή μου.

Σας λέω τι ακριβώς πρότεινε. Συγχώνευση τμημάτων ανθρώπινου δυναμικού. Οι ανάγκες για ανθρώπινο δυναμικό στα χρηματοοικονομικά τμήματα να καλυφθούν από εξωτερικούς συνεργάτες. Εποπτεία της αναδιάρθρωσης των αστικών συγκοινωνιών αποκλειστικά από τα τάδε στελέχη. Καθίστε, έχει πολλά ωραία. Να υπάρχει συγκέντρωση εξουσιών και των τριών εταιρειών στο πρόσωπο του Προέδρου και Διευθύνοντος Συμβούλου του ΟΑΣΑ, δηλαδή να είναι Πρόεδρος και Διευθύνων Σύμβουλος και στην ΟΣΥ και στη ΣΤΑΣΥ. Πρόεδρος της επιτροπής που επιτηρεί το action plan να είναι ο Πρόεδρος και Διευθύνων Σύμβουλος του ΟΑΣΑ. Να υπάρχει χρηματοδότηση αυτής της επιτροπής.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, ολοκληρώστε.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Να υπάρχουν ποινές φυλάκισης, αυτές που λέγαμε, να τους εκτελούμε κιόλας! Να αλλάξει ο Αστικός Κώδικας, δηλαδή, για όποιον δεν κόβει εισιτήριο, κ.ο.κ.. Τα καταθέτω για τα Πρακτικά, για όποιον συνάδελφο θέλει να ανατρέξει σε αυτά.

(Στο σημείο αυτό ο Υπουργός Υποδομών, Μεταφορών και Δικτύων κ. Χρήστος Σπίρτζης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Με δύο λόγια να δούμε...

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Μισό λεπτό, κύριε Πρόεδρε, θέλω λίγο την ανοχή σας.

**ΠΡΟΕΔΡΕΥΩΝ (Δημήτριος Κρεμαστινός):** Έχουμε ξεφύγει ήδη τέσσερα λεπτά από το χρόνο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Πραγματικά θέλω να δούμε, γιατί εδώ και αρκετούς μήνες έχουμε υποστεί μια απίστευτη επίθεση γι’ αυτά που γίνονται στις αστικές συγκοινωνίες. Και μπορούμε, κύριε Πρόεδρε, να το εξηγήσουμε, γιατί εμείς στο Υπουργείο δεν έχουμε συμβούλους επικοινωνίας.

Λοιπόν, στον ΟΑΣΑ υπήρχαν…

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Είναι καλό που μας απαλλάξατε από το καθεστώς του Δημητριάδη.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):**

Κύριε Χατζηδάκη, δεν είναι προσωπικό το θέμα με τον κ. Δημητριάδη, πολιτικό είναι. Εσείς τον ξέρετε καλά τον κ. Δημητριάδη, ήταν σύμβουλος σας, ήταν σύμβουλος και άλλου Υπουργού της κυβέρνησης Σαμαρά. Στα τριάντα πέντε του, ήταν τέσσερα χρόνια σύμβουλος Υπουργών, ήταν ένας μάνατζερ του ιδιωτικού τομέα. Το καταλαβαίνω.

Λοιπόν, εμείς δεν βάλαμε συμβούλους, δικούς μας τουλάχιστον, βάλαμε άλλους ανθρώπους.

Ρωτάω. Είναι εξυγίανση που ενώ κάνατε την ΟΣΥ και τη ΣΤΑΣΥ, δεν έχει γίνει μια ενέργεια που να ενοποιεί και να βελτιστοποιεί το κόστος λειτουργίας αυτών των οργανισμών; Δεν υπάρχει κεντρικός έλεγχος στις προμήθειες, στις ασφάλειες, στο πληροφοριακό σύστημα, στα λογιστικά, στα διαφημιστικά έσοδα, στις στρατηγικές, στον προγραμματισμό του στρατηγικού έργου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Απόρροια αυτουνού είναι ότι ο όμιλος στο τέλος του 2016, ένα μεγάλο έργο εκσυγχρονισμού, το αυτόματο σύστημα συλλογής κομίστρου…

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Σπίρτζη.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Να τελειώσω.

**ΠΡΟΕΔΡΕΥΩΝ (Δημήτριος Κρεμαστινός):** Ναι, αλλά…

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Απλά εδώ έχω δέκα σελίδες παρατηρήσεις με το τι δεν έχει γίνει στο πλαίσιο όσων η προηγούμενη κυβέρνηση Σαμαρά επικαλείται ότι έχει κάνει την εξυγίανση και τον εκσυγχρονισμό αυτών των οργανισμών.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Ποιος ήταν Υπουργός;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Λοιπόν, τι θα κάνουμε, κύριε Χατζηδάκη;

Θα μας δώσετε κι εσείς και όλοι οι υπόλοιποι λάτρεις αυτής της εξυγίανσης που κάνατε τόσα χρόνια στις αστικές συγκοινωνίες -γιατί οι πολίτες ξέρουν πάρα πολύ καλά, το ζούσαν και το ζουν στην καθημερινότητά τους, γιατί χρησιμοποιούσαν τις αστικές συγκοινωνίες, βίωναν καθημερινά στα χρόνια που κυβερνήσατε την απαξία, τις κακές υπηρεσίες, τη μείωση των δρομολογίων και στα λεωφορεία και στο μετρό, την ελλιπή ασφάλεια και πολλά άλλα- επειδή, λοιπόν, έχουν τοποθετηθεί οι νέες διοικήσεις τρεις-τέσσερις μέρες μόνο και όντως γι’ αυτόν τον λόγο υπάρχει καθυστέρηση στις δράσεις του action plan και εμείς –για να κάνουμε την αυτοκριτική μας- καθυστερήσαμε λόγω της συγκυρίας να αλλάξουμε αυτές τις διοικήσεις, αλλά το κάναμε, θα μας δώσετε ελάχιστους μήνες, για να δείτε ποιο θα είναι το άλλο κοινωνικό πρόσωπο των αστικών συγκοινωνιών, με κοινωνική ευαισθησία, με δράσεις που θα κάνουνε βιώσιμους και όχι κατ’ επίφαση αυτούς τους οργανισμούς από την ποιότητα και την αύξηση του συγκοινωνιακού έργου, όχι από λογιστικά τύπου «μαγειρέματα».

Σας ευχαριστώ πολύ και καλή χρονιά.

Συγχαρητήρια για τον Πρόεδρό σας.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε κι εμείς, κύριε Σπίρτζη και καλή χρονιά.

Να μην έχετε παράπονα για τον χρόνο.

Η πρώτη με αριθμό 342/5-1-2016 επίκαιρη ερώτηση πρώτου κύκλου του Βουλευτή Δράμας του Συνασπισμού Ριζοσπαστικής Αριστεράς κ. Χρήστου Καραγιαννίδη προς τον Υπουργό Εσωτερικών και ΔιοικητικήςΑνασυγκρότησης,σχετικά με τις δυσλειτουργίες στο χώρο των εστιατορίων και συναφών επιχειρήσεων από τον τρόπο υπολογισμού των δημοτικών φόρων, δεν συζητείται μετά από συνεννόηση του ερωτώντος Βουλευτή και του αρμοδίου Υπουργού.

Η πέμπτη με αριθμό 333/4-1-2016 επίκαιρη ερώτηση πρώτου κύκλου του Βουλευτή Β΄ Θεσσαλονίκης των Ανεξαρτήτων Ελλήνων κ. Γεωργίου Λαζαρίδη  προς τον Υπουργό Παιδείας, Έρευνας και Θρησκευμάτων,σχετικά με τον μόνιμο διορισμό των  επιτυχόντων φιλολόγων στο διαγωνισμό του ΑΣΕΠ (2008-2009) που βρίσκεται σε εκκρεμότητα, δεν συζητείται λόγω κωλύματος του Υπουργού.

Η τρίτη με αριθμό 349/5-1-2016 επίκαιρη ερώτηση πρώτου κύκλου του Βουλευτή Επικρατείας του Λαϊκού Συνδέσμου – Χρυσή Αυγή κ. Χρήστου Παππά προς τον Υπουργό Υγείας, σχετικά με την «πριμοδότηση μουσουλμάνων της Θράκης σε προκηρύξεις πρόσληψης υγειονομικού προσωπικού του υπουργείου Υγείας», δεν συζητείται.

Για όλες αυτές θα ισχύσει η απόφαση της Διάσκεψης των Προέδρων.

Θα συζητηθεί η πρώτη με αριθμό 343/5-1-2016 επίκαιρη ερώτηση δευτέρου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Υγείας, σχετικά με τις προθέσεις του Υπουργείου να προβεί σε νομοθετική ρύθμιση του ν.4238/2014, ώστε να αντιμετωπιστούν τα προβλήματα για τους ιατρούς του ΠΕΔΥ και τους απολυμένους ιατρούς του ΕΟΠΥ.

Θα απαντήσει ο Υπουργός κ. Ξανθός.

Τον λόγο έχει ο κ. Τριανταφυλλίδης.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κύριε Πρόεδρε, για να το συνδέσουμε και με το προηγούμενο, κύριε Υπουργέ, συνήθως πίσω από τις έννοιες «σοβαρότητα» και «υπευθυνότητα» κρύβονται με βάση το ιδεολογικό στάτους των προηγούμενων κυβερνήσεων, όπου σοβαρότητα και υπευθυνότητα, κυνισμός και αναλγησία. Και εκεί δεν κρύβονται έννοιες από πίσω, κρύβονται γεγονότα. Απολύσεις, καρατομήσεις και άρση των δημοσίων αγαθών.

Γι’ αυτό το συνδέω, για να φτάσουμε εδώ σε ένα θέμα ιερό, το θέμα της εργασίας. Σε μία βραδιά με το ν4238/2014 πέντε χιλιάδες άνθρωποι βρέθηκαν στο κενό, στα διεθνή ύδατα μιας άδικης, άνισης, αυθαίρετης, παράνομης, αντισυνταγματικής απόφασης, που είχε στον πυρήνα της κατ’ ουσίαν την ιδεοληψία του μικρότερου και λιγότερου κράτους και όχι του αποτελεσματικότερου και επωφελούς για τον πολίτη κράτους, η λαιμητόμος του νεοφιλελευθερισμού, της εξαφάνισης κάθε έννοιας δημόσιου αγαθού. Για υγεία μιλάμε και μάλιστα για πρωτοβάθμια φροντίδα υγείας.

Το «μαύρο» στο ΙΚΑ και η προστασία των άπορων, άνεργων, άστεγων, ανασφάλιστων παραπέμπεται ουσιαστικά στις καλένδες με σαφές ταξικό πρόσημο. Έχεις λεφτά; Ζεις. Δεν έχεις λεφτά; Εις τόπον χλοερόν και αναψύξεως. Για όλους αυτούς που έτρεχαν αλλόφρονες στα εξωτερικά ιατρεία, για να θεραπευθούν οι δικοί τους άνθρωποι, οι φίλοι τους, τα αδέλφια τους, οι γονείς τους, οι συγγενείς τους, οι διπλανοί τους.

Επομένως, το θέμα που συζητάμε για την επαναπρόσληψη των ιατρών, οδοντιάτρων του πρώην ΙΚΑ-ΕΟΠΠΥ νυν ΠΕΔΥ -Πρωτοβάθμιο Εθνικό Δίκτυο Υγείας- είναι πρώτον, θέμα αποκατάστασης των δημοκρατικών αρχών και αξιών, άρσης μιας αυθαίρετης, άδικης, παράνομης, αντισυνταγματικής απόλυσης. Ταυτόχρονα, πρέπει να ξαναστήσουμε στα πόδια της, ουσιαστικά στα χέρια των έμπειρων και ικανών γιατρών και οδοντιάτρων του πρώην ΙΚΑ, πρώην ΕΟΠΠΥ, νυν ΠΕΔΥ, την πρωτοβάθμια φροντίδα υγείας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

 Η αδικία σε βάρος των ιατρών που επέλεξαν την πλήρη και αποκλειστική απασχόληση, σύμφωνα με τον εκτρωματικό νόμο του ΠΕΔΥ, τον 4238, ο οποίος λειτούργησε από τον Μάρτιο του 2014 -που σύμφωνα με την πρόβλεψή του θα έπρεπε ως τον Νοέμβριο του 2014 να είχαν ολοκληρωθεί οι κρίσεις του, η μισθολογική ένταξη δηλαδή και η βαθμολογική εξομοίωση γιατρών, οδοντιάτρων του πρώην ΙΚΑ-ΕΟΠΠΥ με τους γιατρούς του ΕΣΥ-, δυστυχώς παραμένει.

Συνολικά πανελλαδικά παρέμειναν στο ΠΕΔΥ δυόμισι χιλιάδες γιατροί, ενώ απολύθηκαν τρεις χιλιάδες. Από τους δυόμισι χιλιάδες που παρέμειναν, το 50% εξ αυτών παραμένουν με δικαστικές αποφάσεις και ανοικτά ιατρεία, ενώ το άλλο 50% των γιατρών παραμένει με κλειστά ιατρεία.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Από τους τρεις χιλιάδες που απολύθηκαν, αυτήν τη στιγμή εργάζονται περί τους τετρακόσιους απολυμένους, έχοντας επανέλθει στην υπηρεσία με ασφαλιστικά μέτρα, οι οποίοι να υπογραμμίσουμε, κύριε Υπουργέ, παραμένουν απλήρωτοι για χρονικό διάστημα από οκτώ έως είκοσι μήνες.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Προκηρύχθηκαν εννιακόσιες θέσεις επικουρικών ιατρών, πλήρους και αποκλειστικής απασχόλησης πανελλαδικά. Εξεδήλωσαν ενδιαφέρον μόνο εκατόν εβδομήντα ιατροί, δηλαδή οι νέοι ιατροί γύρισαν την πλάτη στη συγκεκριμένη στη συγκεκριμένη αδώνια μορφή…

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Τριανταφυλλίδη.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κλείνω, κύριε Πρόεδρε.

…της πλήρους και αποκλειστικής απασχόλησης του καταστροφικού ν. 4238, που αποτέλεσε παραχάραξη του κεντρικού άξονα της πολιτικής μας.

Συνέπεια των προηγούμενων πολιτικών, της σκόπιμης και συνειδητής αποσύνθεσης και διάλυσης του ΕΣΥ, είναι να έχουμε σήμερα το ΕΣΥ στα όρια της επιβίωσης και μια πρωτοβάθμια φροντίδα υγείας που ψυχορραγεί, καταστάσεις τις οποίες με νύχια και με δόντια επιχειρούν καθημερινά πολιτική ηγεσία του Υπουργείου Υγείας, Ξανθός και Πολάκης, γιατροί, νοσηλευτικό προσωπικό, παλεύουν να αντιμετωπίσουν, για να κρατήσουν όρθιο το ΕΣΥ, το ΕΣΥ που το οφείλουμε -να το πούμε στη μνήμη του - στον θεμελιωτή του, του Γιώργου Γεννηματά και του Παρασκευά Αυγερινού και βέβαια του ανθρώπου που προεδρεύει και το τίμησε και ως Υπουργός και ως καθηγητής, του κ. Κρεμαστινού, για να μπορεί αυτό το δίκτυο προστασίας να είναι το αγκωνάρι και να προασπίζει το θεμελιώδες αγαθό της υγείας για εκατομμύρια συνανθρώπους μας, άπορους, άνεργους, άστεγους, ανασφάλιστους πολίτες με μακροχρόνιες ασθένειες, διαβητικούς, καρκινοπαθείς, που σε καθημερινή βάση έχουν ανάγκη τα νοσοκομεία τού ΕΣΥ.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Θέτω, λοιπόν, το ερώτημα και θα επανέλθω στη δευτερολογία μου: Υπάρχει πολιτική βούληση να αποκαταστήσουμε το άγος του 4238, κύριε Υπουργέ;

**ΠΡΟΕΔΡΕΥΩΝ (Δημήτριος Κρεμαστινός):** Στη δευτερολογία σας, παρακαλώ, τα υπόλοιπα.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Υπάρχει η πολιτική βούληση και πώς ακριβώς μπορεί να γίνει αυτό με την επαναπρόσληψη, με τις μορφές που σας έχουν προτείνει, που μας έχουν προτείνει οι πέντε χιλιάδες ιατροί οδοντίατροι του πρώην ΙΚΑ, πρώην ΕΟΠΠΥ, νυν ΠΕΔΥ;

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ.

Ο κ. Ξανθός έχει τον λόγο.

**ΑΝΔΡΕΑΣ ΞΑΝΘΟΣ (Υπουργός Υγείας):** Αγαπητέ συνάδελφε, ευχαριστώ για την ερώτηση. Όντως αναδεικνύει ένα κρίσιμο πρόβλημα που έχει παρουσιαστεί στον χώρο της πρωτοβάθμιας φροντίδας μετά τον ν. 4238.

Η πρωτοβάθμια φροντίδα ήταν ο αδύναμος κρίκος του συστήματος υγείας διαχρονικά. Ήταν το μεγάλο έλλειμα στην πολιτική υγείας τα τελευταία είκοσι χρόνια. Υπήρχε ένα στρεβλό σύστημα, εννοώ το σύστημα το οποίο είχε δομηθεί στο πλαίσιο του ΙΚΑ, ένα σύστημα το οποίο είχε καθετοποιημένες υπηρεσίες πρωτοβάθμιας, δευτεροβάθμιας ακόμα και τριτοβάθμιας περίθαλψης, χωρίς διασύνδεση με το Εθνικό Σύστημα Υγείας. Αυτή η στρέβλωση έπρεπε να τελειώσει. Άρα η ανάγκη ενιαιοποιημένης πρωτοβάθμιας φροντίδας υγείας ήταν προφανής.

Το θέμα είναι ότι η παρέμβαση αυτή η οποία έγινε, έγινε και με λάθος στόχο και με λάθος τρόπο.

 Διότι παρ’ ότι επικαλούνταν τις αρχές του Παγκόσμιου Οργανισμού Υγείας, τη διακήρυξη της Άλμα Άτα, τον οριστικό ορισμό της υγείας του ΠΟΥ κ.λπ., στην πραγματικότητα ο στόχος ήταν να υπηρετηθεί το μνημονιακό σχέδιο, να υπάρξει συρρίκνωση δομών, διαθεσιμότητες χιλιάδων υπαλλήλων, απολύσεις ενός μέρους εξ αυτών και γενικότερα η μείωση της δημόσιας δαπάνης υγείας.

Έγινε όμως και με λάθος τρόπο, εννοώντας τα ασφυκτικά και εκβιαστικά χρονοδιαγράμματα τα οποία τέθηκαν εκείνη την περίοδο, με αποτέλεσμα να εξωθηθεί στην έξοδό του από το σύστημα ένα μεγάλο μέρος των υπηρετούντων γιατρών τότε στις δομές του ΕΟΠΥΥ. Από τις πεντέμισι χιλιάδες περίπου μόνο οι δυόμισι χιλιάδες με τον έναν ή με τον άλλον τρόπο παρέμειναν στο σύστημα.

Απ’ αυτούς, όπως σωστά αναφέρατε, υπάρχουν περίπου χίλιοι τριακόσιοι γιατροί οι οποίοι είναι σε καθεστώς πλήρους και αποκλειστικής απασχόλησης σήμερα και με ρύθμιση που έχουμε ήδη καταθέσει και αναμένεται να ψηφιστεί πολύ σύντομα, τους αναβαθμίζουμε και μισθολογικά και βαθμολογικά και τους εξομοιώνουμε με το καθεστώς των γιατρών του ΕΣΥ.

Υπάρχει και μια σημαντική κατηγορία –είναι το 40% περίπου- το οποίο διατηρεί πολλαπλά επίπεδα εργασιακών σχέσεων είτε έχοντας κερδίσει ασφαλιστικά μέτρα και έχοντας κάνει αίτηση ένταξης είτε έχοντας κερδίσει ασφαλιστικά μέτρα χωρίς να έχει κάνει αίτηση ένταξης. Υπάρχουν πολλαπλές κατηγορίες που πρέπει να ενιαιοποιηθούν.

(Στο σημείο αυτό κτυπάει το κουδούνι το κουδούνι λήξεως του χρόνου ομιλίας του κυρίου Υπουργού)

Επιτρέψτε μου, κύριε Πρόεδρε να πω το εξής: Η στρατηγική απάντηση στα διαχρονικά προβλήματα του συστήματος υγείας και στα διαρθρωτικά και στην καθολική κάλυψη του πληθυσμού και στην τεκμηριωμένη άσκηση της ιατρικής και στην ποιοτική φροντίδα κατά την άποψή μας είναι η αναδιοργάνωση του συστήματος υγείας με επίκεντρο την πρωτοβάθμια φροντίδα.

Αυτό, λοιπόν, το άλλο μοντέλο επεξεργαζόμαστε και πιστεύω ότι πολύ σύντομα θα είμαστε σε θέση να παρουσιάσουμε τις λεπτομέρειές του. Είναι ένα μοντέλο, το οποίο αντιμετωπίζει την πρωτοβάθμια φροντίδα όχι απλώς ως μια δυνατότητα συνταγογραφίας φαρμάκων, παραπομπής εξετάσεων ή έστω ρύθμισης και παρακολούθησης των χρονίως πασχόντων, αλλά έχει ως πυρήνα του τη λογική του οικογενειακού γιατρού, ο οποίος έχει πληθυσμό ευθύνης, τον οποίον παρακολουθεί, έχει συνολικά την ευθύνη της διαχείρισης των προβλημάτων υγείας του πολίτη, ο οποίος τον εμπιστεύεται από την πρόληψη, τον εμβολιασμό, τον προσυμπτωματικό έλεγχο, την αγωγή υγείας, την παραπομπή σε άλλα επίπεδα του συστήματος υγείας, την αποθεραπεία και την αποκατάσταση. Είναι μια άλλη αντίληψη αυτή. Είναι ένα άλλο υπόδειγμα φροντίδας, κατά την άποψή μας απολύτως συμβατό με τον πυρήνα της πρωτοβάθμιας φροντίδας υγείας. Για το μοντέλο αυτό ελπίζουμε να τα καταφέρουμε φέτος και να υπάρξει πιλοτική εφαρμογή του σε τέσσερις, πέντε επιλεγμένες αστικές περιοχές της χώρας.

Το ερώτημα είναι τι γίνεται με το υπόλοιπο αποδιοργανωμένο τοπίο, όπως σωστά είπατε, στην πρωτοβάθμια φροντίδα. Εμείς, λοιπόν, πιστεύουμε ότι η επιλογή που θα γίνει θα πρέπει να εντάσσεται στο συνολικότερο σχέδιο, να υπηρετεί αυτό το σχέδιο. Πιστεύουμε ότι όντως χρειάζονται αναβάθμιση οι σημερινές δημόσιες δομές. Θέλουμε να ενισχύσουμε κατά προτεραιότητα τα εργαστήριά τους και έχουμε ένα σχέδιο αυτήν την περίοδο και στην πρώτη και τη δεύτερη ΥΠΕ, επεξεργασμένο με τη λογική της συγκεντροποίησης των εργαστηριακών εξετάσεων, της δημιουργίας εργαστηρίου αναφοράς, τα οποία θα εκτελούν τις πιο σπάνιες και ακριβές εξετάσεις, επιτυγχάνοντας μ’ αυτόν τον τρόπο και οικονομίες κλίμακας και ορθολογικότερη αξιοποίηση του ανθρώπινου δυναμικού και των πόρων.

Θα ενισχυθεί με προκηρύξεις μόνιμου ιατρικού και νοσηλευτικού προσωπικού και είμαστε και σε συνεννόηση με την Κυβέρνηση, με βάση την κατανομή, που θα υπάρξει για το 2016, ένα μεγάλο ποσοστό από το κομμάτι των προσλήψεων στον χώρο της υγείας να κατευθυνθεί στην πρωτοβάθμια φροντίδα.

Βεβαίως, αγαπητέ συνάδελφε, θέλουμε -και έρχομαι στην ουσία του ερωτήματος- να προχωρήσουμε σε μια αντιμετώπιση αυτής της εκκρεμότητας, δίνοντας μια δεύτερη ευκαιρία με βάση, όμως, την κάλυψη συγκεκριμένων αναγκών και σε ειδικότητες και σε συγκεκριμένες δομές και στην προοπτική της ενιαιοποίησης των εργασιακών σχέσεων με καταληκτική ημερομηνία το τέλος του 2016.

Η πρόθεσή μας, δηλαδή, είναι να δώσουμε τη δυνατότητα, με ένα ολιγόμηνο μεταβατικό διάστημα, και στους υπηρετούντες γιατρούς, που με διάφορους τρόπους, όπως ασφαλιστικά μέτρα κ.λπ., είναι η θέση τους σε εκκρεμότητα αλλά και σε αυτούς, οι οποίοι εξωθήθηκαν σε έξοδο, να επανέλθουν στην προοπτική, όμως, της πλήρους ενσωμάτωσής τους σε ένα σύστημα πρωτοβάθμιας φροντίδας, με ενιαία εργασιακή σχέση την πλήρη και αποκλειστική απασχόληση.

Αυτή είναι η πολιτική μας βούληση και πιστεύουμε ότι, με βάση και τις φετινές δυνατότητες προσλήψεων, θα εξετάσουμε τις λεπτομέρειες και στο αμέσως επόμενο διάστημα θα υπάρξουν οι αντίστοιχες πολιτικές πρωτοβουλίες.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Έχω την τιμή να ανακοινώσω στο Σώμα το αίτημα της Βουλευτού κ. Άννας Καραμανλή προς τον Πρόεδρο της Βουλής, να της χορηγηθεί ολιγοήμερη άδεια για προσωπικούς λόγους, από την Παρασκευή 15 Ιανουαρίου έως την Τρίτη 19 Ιανουαρίου, απουσίας της στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθητές και μαθήτριες και δύο εκπαιδευτικοί- συνοδοί τους από το Β΄ Γυμνάσιο Κιάτου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Τριανταφυλλίδη, έχετε τον λόγο για τη δευτερολογία σας.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Σας ευχαριστώ, κύριε Πρόεδρε.

Κύριε Υπουργέ, στρεβλό, αλλά λειτουργούσε. Βέβαια, «το λέει στη νύφη για να το ακούει η πεθερά» -και αναφέρομαι στους προηγούμενους. Να θυμηθώ τον Τίτο Πατρίκιο που έλεγε ότι «όταν πονάει το μάτι δεν το βγάζεις, βάζεις σταγόνες». Κι αυτό είχε να κάνει με αυτό που σας είπα: κυνισμός και αναλγησία. Όπου ακούτε «σοβαρότητα», «υπευθυνότητα», από πίσω, κάτω από τα φουστάνια της σοβαρότητας και της υπευθυνότητας, κρύβεται ο κυνισμός και η αναλγησία. Ο Ξανθός και ο Πολάκης κάνουν τεράστια δουλειά στο Υπουργείο νυχθημερόν, γιατί με πολύ λιγότερα κονδύλια πρέπει να κρατήσουν τις δομές όρθιες. Αυτοί που έχουν επισκεφθεί τα δημόσια νοσοκομεία -γιατί δεν έχουν φράγκα να πάνε σε ιδιωτικά, καθώς εκεί είναι άλλη ιστορία, είναι ταξικό το πρόσημο- ξέρουν και γνωρίζουν τους ήρωες νοσηλευτές και τους γιατρούς. Είναι ένας νοσηλευτής για εκατόν πενήντα και διακόσιους ασθενείς στα εξωτερικά ιατρεία και στις εφημερίες.

Κύριε Υπουργέ, πρέπει όμως να είμαστε σαφείς. Αυτό το σύστημα πρωτοβάθμιας φροντίδας υγείας πότε θα φτιαχτεί; Σε πέντε-έξι χρόνια; Πρέπει τώρα να πάρουμε θέση για τις απολύσεις. Η άμεση άρση των απολύσεων δεν είναι μόνο θέμα αποκατάστασης και παροχής εργασίας. Είναι ταυτόχρονα θέμα δημοκρατικής τάξης. Εγώ μπορώ να το καταλάβω. Τρεις χιλιάδες απολυμένοι της ΕΡΤ για δύο χρόνια, συνεχίζουν να είναι απολυμένοι, δεν έχουν αποκατασταθεί. Πρέπει να τους πούμε ξεκάθαρα και άμεσα ότι έχουμε άρση των απολύσεων σε ένα ορατό, συγκεκριμένο χρονοδιάγραμμα και στη συνέχεια έχουμε την επιλογή άμεσης ενίσχυσης των δημόσιων δομών, άμεσης επαναπρόσληψης και αποκατάστασης και ταυτόχρονα –πού;- σε προσωποπαγείς θέσεις πανεπιστημιακής εκπαίδευσης.

Επίσης, όλοι οι ευρισκόμενοι εντός του πεδίου να μπορούν να επαναπροσδιορίσουν τις εργασιακές τους σχέσεις, δηλαδή να μπορούν να επιλέξουν ή προσωποπαγείς ΠΕ, με δικαίωμα ιατρείου χωρίς μισθολογική εξομοίωση με το ΕΣΥ ή πλήρους και αποκλειστικής απασχόλησης, με πλήρη όμως δικαιώματα, όπως και στο ΕΣΥ.

Νομίζω ότι γι’ αυτό που είπατε μέχρι το τέλος του 2016, πρέπει να επιλέξουν, ή Ιησούν ή Βαραββάν, ή ΠΑΑ, εξομοίωση πλήρης, κλείσιμο του ιατρείου. Αυτό είναι σαφέστατο, γιατί αυτός είναι άξονας πάνω στον οποίον εδράζεται η πολιτική μας.

Από κει και μετά, πρέπει να δείτε, Υπουργέ μου, την ιδιαιτερότητα που υπάρχει μόνο στην τρίτη και τέταρτη ΥΠΕ Μακεδονίας-Θράκης -εκεί να δείτε εμπάθεια- με μια ασύγγνωστη, τιμωρητική, εκδικητική εμπάθεια σε βάρος τους διά την αναρχοκομμουνιστική ανυπακοή τους στον καταστροφικό νόμο. Όλοι όσοι προσέφυγαν δικαστικά, δεν κρίθηκαν, ακόμα και αν κάποιοι απ’ αυτούς είχαν κλείσει τα ιατρεία τους και δεν τα επαναλειτούργησαν ποτέ. Αυτοί της τρίτης και τέταρτης ΥΠΕ Μακεδονίας-Θράκης τιμωρούνται ακόμη μέχρι και σήμερα. Εκεί υπάρχει οικονομικό όφελος. Μας το λένε και πρέπει να το δούμε, να το εξετάσουμε, να δώσουμε πειστικές απαντήσεις.

Το οικονομικό όφελος προκύπτει ως εξής: Οι συμβεβλημένοι γιατροί εντός του ΠΕΔΥ στοιχίζουν περίπου 2.000 ευρώ μεικτά μηνιαίως και εξετάζουν μόνο διακόσια περιστατικά. Συνήθως την πρώτη εβδομάδα κάθε μήνα έχουν ολοκληρώσει τα περιστατικά τους και λειτουργούν ως μη συμβεβλημένοι, με αποτέλεσμα οι ασθενείς μετά την πρώτη εβδομάδα κάθε μήνα να μην βρίσκουν συμβεβλημένους γιατρούς. Οι ΠΕ γιατροί του ΠΕΔΥ στοιχίζουν επίσης περίπου 2.000 ευρώ μεικτά κάθε μήνα και εξετάζουν είκοσι έξι ασθενείς την ημέρα επί είκοσι δύο ημέρες το μήνα, δηλαδή, πεντακόσια εβδομήντα περιστατικά.

Επιπλέον, η αναβάθμιση των εργαστηρίων του Οργανισμού –αναφερθήκατε σ’ αυτά, μικροβιολογικά, ακτινολογικά- συντελεί στη μείωση του γενικού κόστους, καθώς τα εν λόγω εργαστήρια στελεχώνονται με γιατρούς του ΠΕΔΥ, αλλά και προτείνονται κατά προτεραιότητα από τους γιατρούς του ΠΕΔΥ προς τους ασθενείς, να μην πάνε δηλαδή σε ιδιωτικά εργαστήρια.

Ακόμη και αν προσθέσουμε τη μισθολογική δαπάνη, το λειτουργικό κόστος των κτηρίων του ΠΕΔΥ, δηλαδή των μονάδων του κτηρίου του πρώην ΙΚΑ, ακόμα και σ’ αυτήν την περίπτωση η συνολική επιβάρυνση ανά ασθενή είναι πολλαπλώς μικρότερη σε σύγκριση μ’ έναν ιδιώτη πάροχο.

Κύριε Υπουργέ, έχει φανεί, έχει καταδειχθεί ότι έχετε την πολιτική βούληση. Να σπεύσουμε, όχι στο άγνωστο με βάρκα την ελπίδα, όχι σε πέντε-έξι χρόνια, όχι ιδεολογικές αναζητήσεις. Πρακτικά πρέπει να πούμε συγκεκριμένα πράγματα στους ανθρώπους που βίωσαν τον μνημονιακό κανιβαλισμό μιας νεοφιλελεύθερης λαίλαπας και καταιγίδας που κατέστρεψε τις οικογένειές τους.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Ξανθέ, έχετε τον λόγο για να απαντήσετε στη δευτερολογία του κ. Τριανταφυλλίδη.

**ΑΝΔΡΕΑΣ ΞΑΝΘΟΣ (Υπουργός Υγείας):** Αγαπητέ συνάδελφε, το σύστημα υγείας έχει υποστεί πολύ μεγάλη πίεση και αποδιοργάνωση τα τελευταία χρόνια. Η πρακτική συνέπεια, το πρακτικό αποτέλεσμα όλων αυτών των αρνητικών παρεμβάσεων ήταν αυτό που ονομάζεται «παθητική ιδιωτικοποίηση του συστήματος», δηλαδή, χωρίς να υπάρξει στην πραγματικότητα διοικητική ιδιωτικοποίηση, εξαιτίας των ανεπαρκειών του συστήματος ένα μεγάλο μέρος των πολιτών έχει ως επιλογή το να πληρώνει από την τσέπη του, αναζητώντας υπηρεσίες στον ιδιωτικό τομέα. Αυτό συνέβη ιδιαίτερα στην πρωτοβάθμια φροντίδα.

Όπως σας είπα και πριν, η απάντηση σήμερα στην υγειονομική κρίση και στα προβλήματα του συστήματος υγείας είναι από τη μία η προσπάθεια που κάνουμε να σταθεροποιηθεί το σύστημα, να σταματήσει η φθίνουσα πορεία και η πορεία αποδιοργάνωσης των δημόσιων δομών. Πιστεύουμε ότι με τις παρεμβάσεις που έχουμε κάνει για την ενίσχυσή του με ανθρώπινο δυναμικό και με την αυξημένη χρηματοδότησή του το 2016, αυτό θα το πετύχουμε πολύ σύντομα, μέσα στο πρώτο εξάμηνο του 2016.

Ταυτόχρονα, όμως, το μεγάλο στοίχημα είναι να αναδιοργανώσουμε το σύστημα, να κάνουμε μία σημαντική μεταρρύθμιση και στην πρωτοβάθμια φροντίδα –που είναι η πρώτη προτεραιότητα- και στη διοίκηση του συστήματος και στον τρόπο προμηθειών του συστήματος υγείας και στην ψυχική υγεία κ.λπ.. Έχει πει και ο Πρωθυπουργός ότι η μεταρρύθμιση στην πρωτοβάθμια φροντίδα, στις βασικές αρχές της οποίας αναφέρθηκα προηγουμένως, θα είναι μία από τις τέσσερις-πέντε μεγάλες μεταρρυθμίσεις που πρέπει να κάνει αυτή η Κυβέρνηση.

Αγαπητέ συνάδελφε, πρέπει να είμαστε σαφείς. Οι μεταρρυθμίσεις δεν γίνονται με τα υλικά του χθες, με νοοτροπίες του χθες, με συμβάσεις του χθες. Πρέπει να γίνουν σε άλλη βάση, με άλλο όραμα, με άλλη αντίληψη που να είναι συμβατή με τη φιλοσοφία της πρωτοβάθμιας φροντίδας.

Σας είπα ότι το προηγούμενο σύστημα είχε στρεβλώσεις και δεν μπορούμε να αναπολούμε την επαναφορά σε αυτό.

Βεβαίως μου λέτε ότι ήταν στρεβλό αλλά τουλάχιστον λειτουργούσε, προσέφερε κάποιες υπηρεσίες. Προφανώς αυτές οι υπηρεσίες χάθηκαν. Το θέμα είναι αυτές τις υπηρεσίες σήμερα να τις αντικαταστήσουμε με ποιοτικότερη φροντίδα που να διασφαλίζει το συνεχές, από την πρόληψη μέχρι τη θεραπεία για την αποκατάσταση, στη λογική του οικογενειακού γιατρού, των αποκεντρωμένων δομών, κοντά στους χώρους εργασίας, των τομεοποιημένων υπηρεσιών, της διατομεακής παρέμβασης από μια ομάδα υγείας, του κοινοτικού προσανατολισμού των υπηρεσιών.

Είναι μια άλλη κουλτούρα αυτή, που θέλει και άλλη εκπαίδευση του ανθρώπινου δυναμικού στις αρχές πρωτοβάθμιας φροντίδας. Επιτρέψτε μου να πω ότι θέλει και μια άλλη εκπαίδευση της κοινωνίας, γιατί και η κοινωνία και οι πολίτες έχουν εθιστεί για πολλά χρόνια σε ένα μοντέλο πρωτοβάθμιας φροντίδας που λειτουργούσε με τη λογική της αγοράς υπηρεσιών, είτε παλιότερα με το βιβλιάριο υγείας –ιδιαίτερα του δημοσίου- είτε τώρα με τη δυνατότητα που δίνει το σύστημα να πηγαίνει σε συμβεβλημένους γιατρούς και συμβεβλημένα εργαστήρια ο καθένας κατά το δοκούν, χωρίς επιστασία, χωρίς επιμέλεια, χωρίς φροντίδα και να αγοράζει υπηρεσίες από το σύστημα και να χρεώνει φυσικά το κράτος και τον ΕΟΠΥΥ. Αυτό δεν μπορεί να συνεχιστεί. Είναι στρέβλωση.

Πάμε λοιπόν, να φτιάξουμε ένα άλλο μοντέλο. Θέλει ένα άλλο παράδειγμα. Και αυτό θέλει έμπνευση, θέλει όραμα και βεβαίως θέλει επαφή με τη συγκεκριμένη πραγματικότητα. Διότι κινδυνεύουμε, εάν απλώς εξαγγείλουμε ένα όραμα το οποίο δεν εδράζεται στις παρεμβάσεις του σήμερα και δεν έχει συνέχεια με το τοπίο το οποίο πρέπει σιγά σιγά να αναβαθμίζεται, να παραμείνει ένα ωραίο σχέδιο κλεισμένο στα συρτάρια των Υπουργείων όπως πολλά προηγούμενα σχέδια.

Θα θυμάται και ο Πρόεδρος της Βουλής πάρα πολλές φορές ότι είχαν υπάρξει σχέδια για την πρωτοβάθμια φροντίδα. Κατά την άποψή μου, ο πολιτικός λόγος για τον οποίο ποτέ δεν προχώρησαν ήταν ότι υπήρχε μία άρρητη συμφωνία του πολιτικού συστήματος ότι αυτός ο χώρος της πρωτοβάθμιας φροντίδας προνομιακά εκχωρείται στον ιδιωτικό τομέα για να επενδύσει και ιδιαίτερα στον επιχειρηματικό τομέα. Για αυτό φτάσαμε σε αυτό το σημείο αποδιοργάνωσης.

Η πολιτική μας βούληση είναι εμείς να αντιστρέψουμε αυτήν την κατάσταση και πραγματικά να επαναπροσανατολίσουμε δημόσιους πόρους προς τις δημόσιες δομές, ενισχύοντας τα εργαστήριά τους, ενισχύοντάς τους και με νέο προσωπικό και γιατρούς εκπαιδευμένους στη λογική του οικογενειακού γιατρού και της πρωτοβάθμιας φροντίδας αλλά και με έμπειρο προσωπικό, όπως οι συνάδελφοι οι οποίοι υπηρετούσαν τα τελευταία χρόνια και κατά την άποψή μου, επαναλαμβάνω, κακώς εκδιώχθηκαν και πρέπει να δοθεί μια δεύτερη ευκαιρία να ενταχθούν, αλλά με σαφές το ότι θα είναι σε μια προοπτική ενιαίων εργασιακών σχέσεων, όχι «είτε…είτε». Ενιαίες εργασιακές σχέσεις χωρίς ασφυκτικά χρονοδιαγράμματα, με περιθώριο ο καθένας να σταθμίσει τη δυνατότητα που έχει, τις απολαβές που θα έχει από το δημόσιο σύστημα υγείας.

Προσφέρουμε τη δυνατότητα πλήρους μισθολογικής και βαθμολογικής εξομοίωσης με τους γιατρούς του ΕΣΥ. Νομίζουμε ότι αυτό είναι στα δημοσιονομικά δεδομένα περιθώρια της χώρας για μια αξιοπρεπή πια επιλογή και προοπτική και πιστεύω ότι αυτό θα γίνει αντιληπτό και θα μπορέσουμε να προχωρήσουμε.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Πρέπει, όμως, να πω και εγώ ότι εδώ και δεκαπέντε χρόνια, από τότε που πέρασα από το Υπουργείο Υγείας, εκκρεμεί ένας νόμος που αφορά την μεταπτυχιακή εκπαίδευση του γιατρού και του νοσηλευτή. Και βέβαια η πτυχιακή είναι αρμοδιότητα του πανεπιστημίου. Ο κ. Κουρουμπλής ως Υπουργός τον επανέφερε για να τον φέρει στη Βουλή. Εγώ μάλιστα του είπα να βιαστεί, γιατί όποιος φέρει αυτόν το νόμο, γρήγορα φεύγει από το Υπουργείο. Είναι καταραμένος νόμος αυτός.

Εν πάση περιπτώσει μεταξύ σοβαρού και αστείου, φέρτε αυτόν το νόμο -ευχαρίστως να βοηθήσουμε για να γίνει μια σοβαρή δουλειά -διότι όταν ο γιατρός και ο νοσηλευτής δεν είναι σύγχρονος, αυτομάτως επιβαρύνει και οικονομικά το σύστημα υγείας. Να μην το αφήνουμε στο έλεος των συνεδρίων, γιατί, όπως ξέρετε, ο αριθμός των συνεδρίων που γίνεται στη χώρα, είναι κατά δεκάδες μεγαλύτερος από αυτόν που γίνεται στην υπόλοιπη Ευρώπη.

Λοιπόν, τα συνέδρια πρέπει να τα πάρει το Υπουργείο Υγείας, το ΚΕΣΥ ή όποιος θέλετε, ούτως ώστε να γίνουν πραγματικά συνέδρια ενημέρωσης των γιατρών ή αν θέλετε και μεταπτυχιακά προγράμματα τα οποία θα βοηθήσουν οικονομικά την καλύτερη ποιότητα παροχής υπηρεσιών υγείας.

**ΑΝΔΡΕΑΣ ΞΑΝΘΟΣ (Υπουργός Υγείας):** Εάν μου επιτρέπετε, κύριε Πρόεδρε, να σας πω το εξής: Αυτή είναι η μεγάλη επένδυση που πρέπει να γίνει…

**ΠΡΟΕΔΡΕΥΩΝ (Δημήτριος Κρεμαστινός):** Ε, βέβαια.

**ΑΝΔΡΕΑΣ ΞΑΝΘΟΣ (Υπουργός Υγείας):** …στο ιατρικό δυναμικό, το επιστημονικό δυναμικό της χώρας και είναι και ο μοναδικός τρόπος για να αναστρέψουμε το μεταναστευτικό ρεύμα, αυτό το τρομερό brain drain εξαιρετικού επιστημονικού προσωπικού προς τις χώρες του Βορρά, το οποίο απειλεί με πλήρη αποστελέχωση τα δημόσια νοσοκομεία και το σύστημα υγείας και το υγειονομικό σύστημα της χώρας μας στα επόμενα χρόνια.

Νομίζω ότι αυτό που πρέπει να προσφέρουμε στους νέους γιατρούς είναι αναβαθμισμένη ιατρική εκπαίδευση και συνεχιζόμενη ιατρική εκπαίδευση και μετεκπαίδευση, διότι προφανώς σε αυτήν τη συγκυρία δεν μπορούμε να τους προσφέρουμε αναβαθμισμένες αμοιβές, αλλά αυτό είμαι απολύτως σύμφωνος ότι εκκρεμεί. Υπάρχει ένα προσχέδιο, θα το επεξεργαστούμε σε συνεννόηση και με τους ιατρικούς συλλόγους και θα φέρουμε μια πρόταση γενικά για την αναβάθμιση της ιατρικής εκπαίδευσης και των ειδικοτήτων.

**ΠΡΟΕΔΡΕΥΩΝ (Δημήτριος Κρεμαστινός):** Συμφωνώ, μόνο που πρέπει να προσεχθεί ιδιαίτερα το βάρος να το έχουν πραγματικά οι φορείς εκείνοι που δεν έχουν τόσο πολύ σχέση με αυτό που λέγεται –ας που επιτραπεί η έκφραση- διαπλοκή στην υγεία, που είναι ένα γεγονός που υπάρχει, δεν υπάρχει καμμία αμφιβολία γι’ αυτό.

Ευχαριστώ πολύ.

Μετά από αυτό, προχωρούμε στη δεύτερη με αριθμό 338/4-1-2016 επίκαιρη ερώτηση δευτέρου κύκλου του Βουλευτή Χίου της Νέας Δημοκρατίας, κ. Παναγιώτη Μηταράκη, προς τον Υπουργό Εσωτερικών και Διοικητικής Ανασυγκρότησης, σχετικά με τις ανεξόφλητες δαπάνες που αφορούν τη σίτιση προσφύγων στους επαγγελματίες της νήσου Χίου.

Επ’ αυτού, θα ήθελα, κύριε Υπουργέ, κύριε Μουζάλα, να σχολιάσετε και το αίτημα του Δημάρχου της Κω, που ζητάει να υπάρξει επιχορήγηση και για την Κω, ανάλογη με τα άλλα νησιά. Σας το είχα πει, οπότε, αν έχετε κάτι νεότερο, να μας το πείτε.

Ο κ. Μηταράκης έχει τον λόγο.

**ΠΑΝΑΓΙΩΤΗΣ ΜΗΤΑΡΑΚΗΣ:** Ευχαριστώ, κύριε Πρόεδρε.

Κύριε Υπουργέ, κατά πρώτον, καλή χρονιά, καλή δύναμη το 2016. Θέλω να ελπίζω ότι το 2016 θα είναι για τη χώρα και για το προσφυγικό και μεταναστευτικό ρεύμα μια καλύτερη χρονιά.

Κατέθεσα αυτήν την επίκαιρη ερώτηση, παίρνοντας αφορμή από την επιστολή που σας έστειλε το Επιμελητήριο Χίου, το οποίο έχει γίνει αποδέκτης σειράς καταγγελιών από μέλη του που δραστηριοποιούνται στον χώρο της εστίασης και τα οποία παραπονιούνται για συσσωρευμένες οφειλές, οι οποίες υπάρχουν προς αυτές για τη σίτιση προσφύγων και μεταναστών.

Αντιλαμβάνεστε, κύριε Υπουργέ, ότι αυτές είναι μικρομεσαίες επιχειρήσεις. Ως μικρομεσαίες επιχειρήσεις έχουν, ειδικά μετά τα credit controls, πολύ περιορισμένη πρόσβαση σε δανειοδότηση, άρα και αυτών η δυνατότητα να χρηματοδοτήσουν για αρκετούς μήνες το κόστος σίτισης είναι πάρα πολύ δύσκολο. Αντιλαμβάνομαι ότι έχουν γίνει ενέργειες και θα ήθελα, παρακαλώ, κατά πρώτον να επιβεβαιώσετε ότι τελικά έχουν πληρωθεί αυτοί οι άνθρωποι για τις οφειλές, οι οποίες υπάρχουν από τον Απρίλιο του 2015.

Κατά δεύτερον, κι αν θέλετε, κύριε Υπουργέ, πιο σημαντικό, θα ήθελα να ρωτήσω αν έχουν εξασφαλιστεί τα κονδύλια για το 2016, αν έχουν τεθεί οι απαραίτητες διαδικασίες το 2016, ώστε καθώς συνεχίζεται -όπως γνωρίζετε- το μεταναστευτικό ρεύμα, να μην έχουμε το ίδιο πρόβλημα να επαναλαμβάνεται κάθε μήνα.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Ο Αναπληρωτής Υπουργός κ. Μουζάλας έχει τον λόγο.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Καλή χρονιά, κύριε Πρόεδρε, κύριοι συνάδελφοι. Καλή χρονιά σε όλους.

Κύριε Μηταράκη, θέλω να σας ευχαριστήσω για το ύφος και τον τρόπο με τον οποίο υποβάλατε την ερώτησή σας, γιατί από τον τρόπο που είχε γραφτεί είχα μια όχληση. Πραγματικά, όμως, σας ευχαριστώ πάρα πολύ για τον τρόπο με τον οποίο προφορικά θέσατε τα ερωτήματά σας.

Όπως ξέρετε, κρατάω το θέμα αυτό χαμηλά, έξω από αντιπολίτευση, έξω από κορώνες, έξω από οτιδήποτε και χαίρομαι που κι εσείς το θέσατε έτσι. Θέλω, λοιπόν, να σας πω ότι μιλάμε για ένα πρόβλημα, το οποίο δημιουργήθηκε τον Οκτώβριο του 2013. Ήμουν ήδη στην υπηρεσιακή κυβέρνηση όταν θυμάμαι τον κ. Μακρυδημήτρη –που νομίζω ότι προέρχεται από τη δική σας παράταξη- να αγωνιά για το πώς θα μπορέσει να λυθεί αυτό το πράγμα.

Είναι, λοιπόν, ένα πρόβλημα που έρχεται από τα παλιά. Υπάρχουν διάφορα που θα μπορούσε να πει κανείς. Εγώ παίρνω πάντα την εκδοχή που μπορούμε και οι δύο να αποδεχτούμε. Είναι ένα πρόβλημα που δημιουργήθηκε από γραφειοκρατικούς λόγους. Υπήρξε μια διαφωνία Παρέδρου και Επιτρόπου του Ελεγκτικού Συνεδρίου κατά πόσον οι αναθέσεις αυτές πρέπει να είναι ανταγωνιστικές ή μπορεί να είναι απευθείας. Αυτό συνεχίστηκε για ενάμιση χρόνο περίπου.

Όπως καταλαβαίνετε, δεν μπορεί κανείς να παρέμβει στο Δικαστικό Σώμα ως κυβέρνηση. Η Κυβέρνηση του ΣΥΡΙΖΑ νομοθέτησε τον Μάρτιο το ν.4320 και η διάταξη κρίθηκε νομοτεχνικά ανεπαρκής -κάπως έτσι, δεν ξέρω αν σας τα λέω και σωστά- και δεν μπόρεσε να προχωρήσει. Επομένως, το πρόβλημα παρέμενε.

Υπήρξαν ενστάσεις, δόθηκαν λύσεις και από τις προηγούμενες κυβερνήσεις και από την Κυβέρνηση του ΣΥΡΙΖΑ και από τότε που εγώ είμαι Υπουργός. Αυτήν τη στιγμή έχουμε απόφαση από το Ελεγκτικό Συνέδριο, η οποία βγήκε στις 19 Νοέμβρη, καθαρογράφτηκε και μας δόθηκε πριν από μερικές μέρες. Θα την καταθέσω στα Πρακτικά για να την πάρετε.

Αυτή η απόφαση λύνει το πρόβλημα προς όφελος αυτού του αιτήματος που εσείς θέτετε. Είμαστε στη διαδικασία ενταλματοποίησης και ήδη τρέχουν οι διαγωνισμοί, ώστε να είναι νομότυπες οι διαδικασίες, αυτήν την αγωνία που εκφράζεται για τα επόμενα.

Θέλω απλά να σας πω ότι δεν αφορά τους πρόσφυγες, αφορά τα προαναχωρησιακά κέντρα όλο αυτό. Εκεί είναι το πρόβλημα. Αφορά μετανάστες παράνομους, οι οποίοι είναι υπό κράτηση. Μιλάμε για ένα κόστος 5,87 ευρώ την ημέρα κατά κεφαλή, το οποίο από τότε μέχρι τώρα έχει φτάσει περίπου τα 8 εκατομμύρια ευρώ. Νομίζω ότι οι επαγγελματίες που ενεπλάκησαν σε αυτήν την ιστορία θα ανακουφιστούν το επόμενο χρονικό διάστημα και ότι δεν θα υπάρξει καινούργια εμπλοκή με τον τρόπο που γινόντουσαν τα πράγματα.

(Στο σημείο αυτό ο Αναπληρωτής Υπουργός Εσωτερικών και Διοικητικής Ανασυγκρότησης κ. Ιωάννης Μουζάλας καταθέτει για τα Πρακτικά την προαναφερθείσα απόφαση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Έχετε τον λόγο, κύριε Μηταράκη.

**ΠΑΝΑΓΙΩΤΗΣ ΜΗΤΑΡΑΚΗΣ:** Ευχαριστώ πολύ για την απάντησή σας.

Χαίρομαι ιδιαίτερα που βλέπω ότι αυτό το πρόβλημα που απασχολεί αρκετές μικρομεσαίες επιχειρήσεις θα λυθεί αρκετά σύντομα. Θα ήθελα απλώς στη δευτερολογία σας να μου επιβεβαιώσετε ότι τα ποσά που αναφέρατε ως συσσωρευμένες οφειλές έχουν προβλεφθεί στον προϋπολογισμό του 2016, ώστε να μην υπάρξει πρόβλημα με το Γενικό Λογιστήριο του Κράτους -είναι εδώ και ο αρμόδιος Υπουργός από το Υπουργείο Οικονομικών- στην πληρωμή αυτών των ποσών.

Αν μου επιτρέπετε, κύριε Υπουργέ, επειδή αναφερθήκαμε σε θέματα που αφορούν τον Νομό Χίου, θα ήθελα να σας θέσω δύο πολύ σύντομα ερωτήματα.

Κατά πρώτον, γνωρίζετε ότι ο Δήμος Χίου στην τελευταία συνεδρίαση του Δημοτικού Συμβουλίου, στο οποίο παρευρέθηκα και ο ίδιος, ενέκρινε τη σύμβαση με το Υπουργείο Εσωτερικών για την παραχώρηση της ΒΙΑΛ για να γίνει κέντρο καταγραφής των προσφύγων; Γι’ αυτό το κέντρο ο δήμος θα προχωρήσει στη σύναψη δανείου με εμπορικές τράπεζες, άρα οι πολίτες της Χίου θα αναλάβουν το ρίσκο του δανείου. Γνωρίζω ότι δόθηκαν κάποια λεφτά από το Υπουργείο Εσωτερικών, τα οποία θα διευκολύνουν την πληρωμή της πρώτης δόσης.

Θέλω να ρωτήσω αν έχει γίνει συζήτηση με το Υπουργείο, αν υπάρχει πρόβλεψη στα επόμενα χρόνια να δοθούν στο Δήμο Χίου και τα κονδύλια που χρειάζονται για να μπορέσει ο Δήμος Χίου να αποπληρώσει τη ΒΙΑΛ με τις δόσεις που πρέπει να δώσει τα επόμενα δύο χρόνια.

Δεύτερον, θα ήθελα να επαναφέρω ένα θέμα, το οποίο είχα θέσει κατά την επίσκεψή σας στη Χίο. Είχατε αναφερθεί στην πρόθεση της Κυβέρνησης να ορίσει σε κάθε νησί έναν συντονιστή. Αυτό είναι πάρα πολύ σημαντικό. Υπάρχουν πάρα πολλά πρακτικά θέματα, τα οποία αφορούν συναρμόδια Υπουργεία, αφορούν την τοπική αυτοδιοίκηση και σε πρώτο και σε δεύτερο βαθμό, αφορούν τις Ένοπλες Δυνάμεις, το Λιμενικό. Όλοι συμφωνούμε ότι χρειάζεται ένας συντονιστής. Όταν είχατε έρθει στη Χίο, αν θυμάμαι καλά τον Νοέμβριο, είχατε πει ότι θα προσπαθήσετε να το κάνετε μέχρι το τέλος του χρόνου –αν όχι στις αρχές του 2016.

Θέλω να ρωτήσω αν υπάρχει πρόοδος επ’ αυτού, αν είστε έτοιμοι να ορίσετε τη δομή και τα πρόσωπα τα οποία θα αναλάβουν την ευθύνη συντονισμού και θα βοηθήσουν και σε πρακτικά θέματα, όπως αυτό που συζητάμε σήμερα με την επίκαιρη ερώτηση.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ, κύριε Μηταράκη.

Κύριε Μουζάλα, έχετε τον λόγο και πάλι.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κύριε Μηταράκη, με περικυκλώσατε. Με πήγατε από δω, με πήγατε από εκεί, ωστόσο, το δικαιούστε, δεν το αμφισβητώ αυτό.

Με το Δήμαρχο της Χίου έχουμε μια εξαιρετική συνεργασία και διαπροσωπικά. Υπήρξαν διαφωνίες, υπήρξαν συγκρούσεις –πάντα έτσι γίνεται- υπήρξε, όμως, κοινή λογική. Τα προβλήματα έχουν λυθεί. Δεν έχουν δοθεί «κάποια λεφτά», έχουν δοθεί πάνω από 200 χιλιάδες ευρώ.

Έχουμε αναλάβει κι έχουμε δεσμευθεί με τις υποχρεώσεις μας. Εγώ εχθές είδα τον δήμαρχό σας. Δεν υπάρχει κανένα πρόβλημα στο πώς θα προχωρήσουμε αυτά τα πράγματα. Πολύ περισσότερο, αν θέλετε την προσωπική μου άποψη, είναι κι ένα παράδειγμα του πώς ένας δήμαρχος, μέσα σε μία δυσκολία αξιοποιεί αυτήν την δυσκολία, όχι για να συγκρουστεί, αλλά για να λύσει το πρόβλημα τώρα και να πάρει μία «προίκα» για την πόλη του και για τους κατοίκους μετά. Είναι πραγματικά κάτι εξαίρετο αυτό που συνέβη στη Χίο.

**ΠΑΝΑΓΙΩΤΗΣ ΜΗΤΑΡΑΚΗΣ:** Θα δώσει και τις άλλες δύο δόσεις το Υπουργείο;

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Δεν ξέρω να σας απαντήσω ακριβώς. Ξέρω να σας πω ότι έχουμε συμφωνήσει σε όλα. Έχει λήξει αυτό το θέμα, δηλαδή. Μπορείτε να το επιβεβαιώσετε.

Το άλλο που θέλω να σας πω είναι ότι είχα πει πραγματικά ότι οι συντονιστές, αν δεν έχουν τοποθετηθεί μέχρι το τέλος του χρόνου, θα έχουν τοποθετηθεί μέσα στο Γενάρη. Είναι μια διαδικασία η οποία προχωράει, είναι πολυσύνθετη. Νομίζω ότι εάν ξανακάνετε την ερώτηση την πρώτη εβδομάδα του Φλεβάρη, θα μπορώ να σας απαντήσω με ονόματα.

Κύριε Πρόεδρε και επίσης σεβαστέ μου δάσκαλε –δεν είστε εσείς τόσο μεγάλος, εγώ άργησα απλώς- για την Κω έλαβα πολύ σοβαρά υπόψη μου αυτό που μου είπατε. Η κατεύθυνση είναι ότι εμείς δεν έχουμε κάποια τιμωρητική πολιτική στην Κω, για την απαράδεκτη, κατά τη δική μας άποψη, στάση του δημάρχου σε ένα συγκεκριμένο θέμα. Επομένως, ακολουθήθηκαν οι διαδικασίες οι αναλογικές, που ακολουθήθηκαν και στα άλλα τα νησιά.

Σας ευχαριστώ όλους σας.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Δεν ξέρω, κύριε Μουζάλα, αν θα πρέπει να δείτε το Δήμαρχο της Κω, να τον δεχθείτε δηλαδή και να το συζητήσετε.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κοιτάξτε, κύριε Πρόεδρε, εγώ νομίζω ότι έχω κάνει κάτι που κανείς Υπουργός δεν θα είχε κάνει. Κατ’ αρχάς, κάτι που ξεχνάμε είναι ότι εγώ είμαι τέσσερις μήνες Υπουργός. Έχω δει το Δήμαρχο της Κω τέσσερις φορές. Μία φορά πήγα και τον Αβραμόπουλο και τον Τίμερμαν. Πήγα και πέμπτη φορά και έλειπε ο Δήμαρχος της Κω.

 Το πρόβλημα δεν είναι να δω το Δήμαρχο της Κω. Έγραψε ένα γράμμα, νομίζω ότι ήταν προσβλητικό για μένα. Εγώ απάντησα ότι ως Υπουργός οφείλω να έχω τις πόρτες ανοιχτές. Επομένως, να δω και μία και δύο και τρεις φορές τον Δήμαρχο της Κω. Το θέμα είναι να λυθεί το πρόβλημα της Κω. Το να βλέπω τον Δήμαρχο να μου λέει αυτά, να λέω εκείνα, μετά να λέει άλλα, μετά να λέω εγώ άλλα, δεν έχει σημασία.

 Εγώ πιστεύω ότι ο Υπουργός οφείλει να λύνει προβλήματα και να έχει ανοιχτή την πόρτα. Επομένως, η πόρτα μου είναι ανοιχτή. Η κίνηση πρέπει να είναι από τον δήμαρχο. Όμως, είναι ανοιχτή για να βρούμε λύση, όχι πάλι για να εμπαιχθούμε σε αυτήν την ιστορία.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, ελπίζω να λυθεί αυτό το πρόβλημα.

Προχωρούμε στην τρίτη με αριθμό 334/4-1-2016 επίκαιρη ερώτηση δεύτερου κύκλου του Βουλευτή Αττικής των Ανεξαρτήτων Ελλήνων κ. Κωνσταντίνου Κατσίκη προς τον Υπουργό Οικονομικών, σχετικά με την επιβολή φόρου πολυτελείας για τα ΙΧΕ αυτοκίνητα των πολυτέκνων.

Θα απαντήσει ο Αναπληρωτής Υπουργός κ. Αλεξιάδης.

Κύριε Κατσίκη, έχετε τον λόγο.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ευχαριστώ, κύριε Πρόεδρε.

Επιτρέψτε μου να ευχηθώ σε εσάς, στον κύριο Υπουργό, στους αγαπητούς συναδέλφους και στους εν γένει παρευρισκόμενους σε αυτήν την Αίθουσα, χρόνια πολλά, καλή, δημιουργική, ειρηνική και πολιτικά γόνιμη χρονιά.

Σε ό,τι αφορά την ερώτησή μου, κύριε Υπουργέ, το δημογραφικό εξακολουθεί να αποτελεί ένα από τα μεγαλύτερα προβλήματα που αντιμετωπίζει η πατρίδα μας και επιτρέψτε μου να υπογραμμίσω ότι η αντιμετώπισή του αποτελεί για εμάς προτεραιότητα. Ο αριθμός των γεννήσεων έχει μειωθεί δραματικά τα τελευταία χρόνια, εξαιτίας και της οικονομικής κρίσης.

Σύμφωνα με την Ελληνική Στατιστική Αρχή, για πρώτη φορά από το 1921 οι γεννήσεις στην Ελλάδα κατέβηκαν κάτω από το όριο των 100.000. Το 2013 ήταν μόλις ενενήντα τέσσερις χιλιάδες εκατόν τριάντα τέσσερις, ενώ οι θάνατοι ήταν εκατόν έντεκα χιλιάδες επτακόσιες ενενήντα τέσσερις. Το έτος 2014 οι γεννήσεις μειώθηκαν στις ενενήντα δύο χιλιάδες εκατόν σαράντα οκτώ. Την ίδια στιγμή, η ελληνική οικογένεια που σπούδασε με θυσίες και στερήσεις τα παιδιά της, τώρα τα βλέπει νέα, με εξαιρετικά εφόδια, να μεταναστεύουν στο εξωτερικό.

Τα παραπάνω δεδομένα καθιστούν τη δημογραφική κατάσταση εφιαλτική. Οι πολύτεκνες οικογένειες, που αντιστέκονται σθεναρά στον κατήφορο της υπογεννητικότητας, ανήκουν στις πλέον ευπαθείς ομάδες της κοινωνίας και με τη σημερινή δυσχερή οικονομική συγκυρία πλήττονται ανελέητα.

Στο πλαίσιο των δράσεων της παράταξής μου για τη στήριξη των πολύτεκνων οικογενειών κατέθεσα την επίκαιρη ερώτηση για την αφαίρεση του φόρου πολυτελείας από τα αυτοκίνητα των πολυτέκνων.

Πιο συγκεκριμένα, με τις διατάξεις του ν. 4111/2013 άρθρο 44 και του ν.4172/2013 άρθρο 31 θεσπίζεται φόρος πολυτελούς διαβίωσης για τα αυτοκίνητα 2.000 κ.ε. και άνω. Η παραπάνω διάταξη δεν προβλέπει εξαίρεση για τους πολύτεκνους, οι οποίοι εξ ανάγκης και όχι από πολυτέλεια για την εξυπηρέτηση των πολλών μελών της οικογενείας τους αγόρασαν τέτοια αυτοκίνητα. Για παράδειγμα, μια πολύτεκνη οικογένεια είναι αναγκασμένη εκ των πραγμάτων να πάρει εξαθέσιο εάν έχει τέσσερα τέκνα, επταθέσιο εάν έχει πέντε τέκνα κ.ο.κ..

Δεδομένης της προστασίας των πολυτέκνων και της ειδικής φροντίδας που προβλέπεται γι’ αυτούς, κύριε Υπουργέ, από τις διατάξεις του άρθρου 21 παράγραφος 2 και 5 του Συντάγματος, ερωτηθήκατε αρχικά ποιος ήταν ο αριθμός των πολυτέκνων, σε βάρος των οποίων επιβλήθηκε φόρος πολυτελείας το 2014 και 2015, καθώς και σε ποιο ποσό ανήλθαν τα έσοδα του κράτους από την είσπραξη του φόρου αυτού.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, λίγο την ανοχή σας.

Η δεύτερη ερώτησή μου είναι, εάν προτίθεστε να άρετε την παραπάνω άδικη και αντισυνταγματική ρύθμιση, απαλλάσσοντας τους πολύτεκνους από τον φόρο πολυτελείας που επιβάλλεται σε αυτούς γι’ αυτοκίνητα 2.000 κ.ε. και άνω, καθώς στοιχειώδεις λόγοι δικαιοσύνης, αλλά και δημογραφικής πολιτικής επιβάλλουν την απαλλαγή τους από τον παραπάνω φόρο.

Κλείνοντας, χωρίς να θέλω να καταχραστώ το χρόνο σας, επιτρέψτε μου να δηλώσω ότι οι Ανεξάρτητοι Έλληνες είμαστε αλληλέγγυοι και θα συνεχίσουμε να αγωνιζόμαστε για τη δημιουργία καλύτερων συνθηκών για τις πολύτεκνες οικογένειες, που είναι οι στυλοβάτες της ελληνικής κοινωνίας.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Κατσίκη.

Τον λόγο έχει ο κ. Αλεξιάδης.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Πρόεδρε, κύριε Βουλευτά, καλή χρονιά και από μένα σε όλους και καλή δύναμη.

Νιώθω πραγματικά αμηχανία να απαντήσω σε αυτήν την ερώτηση, γιατί είναι ένα από τα χαρακτηριστικά παραδείγματα αδικίας του ελληνικού φορολογικού συστήματος απέναντι στους πολίτες για δύο κυρίως λόγους.

Αντί να δίνουμε κίνητρα στους πολύτεκνους και να τους ενισχύουμε μέσω του φορολογικού συστήματος για τα σημαντικά προβλήματα που έχουν και για τη σημαντική συνεισφορά τους στην ελληνική κοινωνία, δυστυχώς, τους επιβαρύνουμε. Και αντί να δίνουμε κίνητρα φορολογικής δικαιοσύνης και να κάνουμε τον πολίτη σύμμαχο στον αγώνα που έχουμε εναντίον της φοροδιαφυγής, του λαθρεμπορίου και της διαφθοράς, με τέτοιες κινήσεις στρέφουμε τον πολίτη εναντίον του κράτους. Πρέπει, λοιπόν, άμεσα να πάρουμε μέτρα και να αντιστρέψουμε αυτή την κατάσταση.

Σε ό,τι αφορά τους αριθμούς που ζητήσατε με την ερώτησή σας –και θα καταθέσω στα Πρακτικά τα δύο έγγραφα, για να έχετε πλήρη εικόνα- το έτος 2013 το πλήθος των δηλώσεων με αριθμό προστατευόμενων τέκνων πάνω από τέσσερα και φόρο πολυτελούς διαβίωσης για κατοχή αυτοκινήτων άνω των 1.928 κ.ε. ήταν τρεις χιλιάδες εννιακόσιες σαράντα. Το έτος 2014 ήταν 3.077. Αντίστοιχα, ο συνολικός αναλογών φόρος πολυτελούς διαβίωσης για κατοχή τέτοιων αυτοκινήτων το 2013 ήταν 2.101.826 ευρώ και το 2014 ήταν 1.673.923 ευρώ.

Από εκτίμηση υπηρεσιακών παραγόντων, η μείωση αυτή οφείλεται στο ότι πολλοί πολύτεκνοι αναγκαστήκαν να καταθέσουν τις πινακίδες τους, στερώντας από τις οικογένειές τους ένα βασικό εργαλείο μετακίνησης. Διότι δεν μιλάμε για κάποιο αμάξι πολυτελείας που θέλει ο άλλος για να πάει να κάνει το Σαββατοκύριακό του το σουαρέ του, όπως λέγαμε στα γαλλικά, στο χωριό, για να δείξει ότι έχει πολλά λεφτά. Μιλάμε για μια κατάσταση όπου ο άλλος πάει να καλύψει μια βασική του ανάγκη και έχουν αναγκαστεί και έχουν καταθέσει τις πινακίδες, χάνοντας το δημόσιο πολύτιμα έσοδα από ΦΠΑ, από βενζίνη, από φόρο εισοδήματος στα συνεργεία αυτοκινήτων και μια σειρά από άλλες τέτοιες κατηγορίες.

Αυτό που σχεδιάζουμε, ως Υπουργείο Οικονομικών, είναι στις αλλαγές στη φορολογία εισοδήματος που θα έρθουν μέσα στο 2016 και θα αφορούν μία σειρά από άδικες παρεμβάσεις ή από καταστάσεις, που πολλές φορές έχουν εντοπιστεί στη Βουλή απ’ όλες τις πτέρυγες, να αποκαταστήσουμε αυτήν την αδικία, να βάλουμε τέτοια κριτήρια, διότι άλλο πράγμα είναι ο πολύτεκνος που έχει ένα τεράστιο εισόδημα και πρέπει να υπαχθεί σε ένα φόρο πολυτελούς διαβίωσης με κάποια κριτήρια και άλλο πράγμα είναι ο πολύτεκνος ο οποίος έχει ένα στοιχειώδες εισόδημα και το συγκεκριμένο αυτοκίνητο του βάζει παραπάνω φορολογικό βάρος. Γιατί αυτό είναι συγκεκριμένο παράδειγμα του ότι ένα εργαλείο για τον πολίτη από μία κατάσταση έμμεσης φορολόγησης, όπως είναι τα τεκμήρια ή αυτό εδώ, που θα έπρεπε να οδηγεί στη φορολογική δικαιοσύνη, οδηγεί δυστυχώς στη φορολογική αδικία.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ.

Κύριε Κατσίκη, έχετε τον λόγο για να δευτερολογήσετε.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Κύριε Υπουργέ, θέλω να μου επιτρέψετε να εκφράσω τη χαρά μου, γιατί συμφωνούμε απόλυτα στο θέμα αυτό που αποτέλεσε και το αντικείμενο της ερώτησής μου προς εσάς, να σας ευχαριστήσω γιατί με την απάντησή σας ουσιαστικά ικανοποιείτε αυτό το δίκαιο και νόμιμο αίτημα των πολυτέκνων. Βέβαια, είπατε «μέσα στο 2016» και θα παρακαλούσα θερμά να γίνει στην αρχή του τρέχοντος έτους, ώστε να μπορέσουμε να συμβάλουμε κατά τι στην ανακούφιση αυτής της ευαίσθητης πληθυσμιακής ομάδας των πολυτέκνων.

Είμαι βέβαιος ότι θα είναι ένα δείγμα καλής κοινωνικής πολιτικής κόντρα στις ανάλγητες εκείνες του παρελθόντος και ότι θα εκτιμηθεί δεόντως από τους πολύτεκνους που πραγματικά το έχουν ανάγκη. Θα αποτελέσει δε -θέλω να πιστεύω- την αρχή ώστε να ακολουθήσουν και άλλες ρυθμίσεις που θα συμβάλουν στην ανακούφιση αυτών των ανθρώπων.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Εγώ ευχαριστώ.

Κύριε Υπουργέ, θέλετε να έχετε τον λόγο;

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Πρόεδρε, για πολύ λίγο, για να πω δυο λόγια.

Χωρίς καμμία διάθεση λαϊκισμού ή εύκολων εξαγγελιών, πραγματικά προσπαθούμε μέσα στο 2016 να πάμε σε αλλαγές σε όλες τις φορολογίες που θα κάνουν πιο δίκαιο, πιο αναλογικό και πιο αποτελεσματικό το φορολογικό σύστημα. Με αυτήν την έννοια, εξετάζουμε και τέτοιες αλλαγές.

Όμως, για να είμαστε συγκεκριμένοι, αυτές οι αλλαγές πρέπει να γίνουν όταν βρεθούν εκείνα τα ισοδύναμα μέτρα, ώστε να μπορέσουν να αντικαταστήσουν αυτά τα έσοδα ή όταν μπορούμε να βρούμε άλλες πηγές φορολογίας, όπου θα βοηθήσουμε κάποιες κατηγορίες πολιτών, αλλά θα μεταφέρουμε το φορολογικό βάρος κάπου αλλού. Εκεί είναι το Υπουργείο Οικονομικών στοχευμένο και σε αυτό προσπαθεί.

Θέλω να τονίσω για μια φορά ακόμη ότι ο νόμος με τον οποίο επιβλήθηκε αυτός ο φόρος δεν είναι νόμος του 2016, αλλά είναι -όπως λέτε πολύ σωστά,- νόμοι του 2013. Και το λέω αυτό, γιατί μερικές φορές ό,τι και αν λέμε ή απαντάμε στη Βουλή, ορισμένα -όχι όλα- μέσα μαζικής ενημέρωσης αναπαράγουν τη γνωστή λογική καταστροφολογίας. Και για να μην βγει κανένας τίτλος σήμερα το βράδυ ή αύριο στις εφημερίδες ότι «Φόρο πολυτελείας έβαλε η Κυβέρνηση ΣΥΡΙΖΑ-ΑΝΕΛ ή ο Αλεξιάδης» αυτός είναι ένας νόμος του 2013, που δυστυχώς αναγκαζόμαστε ακόμα να υλοποιούμε.

(Στο σημείο αυτό ο Υπουργός κ. Τρύφων Αλεξιάδης καταθέτει για τα Πρακτικά τα προαναφερθέντα έγγραφα , τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ, κύριε Υπουργέ.

Ολοκληρώθηκε η συζήτηση των επικαίρων ερωτήσεων.

 Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

 **ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

 **ΠΡΟΕΔΡΕΥΩΝ (Δημήτριος Κρεμαστινός):** Με τη συναίνεση του Σώματος και ώρα 19.39΄ λύεται η συνεδρίαση για αύριο, ημέρα Τρίτη 12 Ιανουαρίου 2016 και ώρα 18.00΄, με αντικείμενο εργασιών του Σώματος νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**